02014O0015 — LT — 01.02.2017 — 003.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

►B EUROPOS CENTRINIO BANKO GAIRĖS 2014 m. balandžio 4 d. dėl pinigų ir finansų statistikos (nauja redakcija) (ECB/2014/15) (2014/810/ES) (OL L 340 2014.11.26, p. 1)

iš dalies keičiamas:









▼B

EUROPOS CENTRINIO BANKO GAIRĖS

2014 m. balandžio 4 d.

dėl pinigų ir finansų statistikos

(nauja redakcija)

(ECB/2014/15)

(2014/810/ES)







1 straipsnis

Taikymo sritis

1. Bendra informacija

Šios gairės nustato NCB pareigas teikti pinigų ir finansų statistiką ECB.

▼M2

2. Atskaitomybės schemos, standartai ir perdavimo datos

NCB atsiskaito dėl straipsnių, nurodytų 3–26a straipsniuose pagal II priede nustatytas schemas, ir remdamiesi elektroninio perdavimo standartais, nustatytais III priede. Iki kiekvienų metų rugsėjo mėnesio pabaigos ECB praneša NCB tikslias perdavimo datas kitiems metams ataskaitų kalendoriaus forma.

▼B

3. Ankstesnių duomenų teikimo reikalavimai euro įvedimo atvejais

Euro įvedimo atvejais taikomos šios taisyklės:

a) valstybių narių, kurių valiuta nėra euro (toliau – ne euro zonos valstybės narės), kurios įsiveda eurą jau įsigaliojus šioms gairėms, NCB teikia ECB ankstesnius PFĮ ir PRF balanso statistikos bei IF ir FPB turto ir įsipareigojimų statistikos duomenis, apimančius visus ataskaitinius laikotarpius nuo jų įstojimo į Sąjungą ir visais atvejais – apimančius ne mažiau kaip trejus metus iki jų įstojimo į euro zoną. NCB parengia duomenis taip, tarsi atitinkama valstybė narė būtų buvusi euro zonos dalimi visais ataskaitiniais laikotarpiais. Siekiant įvykdyti šį reikalavimą, šalių, kurios įstoja į Sąjungą, NCB rekomenduojama įgyvendinti reikalavimus šiems duomenų rinkiniams vadovaujantis ne euro zonos valstybėms narėms skirtais šablonais;

b) be šio bendrojo reikalavimo, PFĮ balanso straipsnių statistikai (BSS) taikomi šie reikalavimai:

i) jei kitaip nesusitarta su ECB, ankstesni duomenys taip pat apima trejus metus iki valstybės narės įstojimo į Sąjungą;

ii) jei kitaip nesusitarta su ECB, euro zonos valstybių narių NCB teikia valstybių narių, kurios įsiveda eurą jau įsigaliojus šioms gairėms, pozicijų duomenis, apimančius trejus metus iki jų įstojimo į euro zoną. Šis principas taikomas tik mėnesio likučiams, apie kuriuos duomenys teikiami pagal Reglamentą (ES) Nr. 1071/2013 (ECB/2013/33). Ataskaitos privalomai teikiamos tik dėl likučių, kurie viršija 50 milijonų EUR, kitais atvejais – jos teikiamos savanoriškai;

c) vertybinių popierių atveju, laiko eilutės, perduotos ECB, prasideda 1989 m. gruodžio mėn. – dėl likučių ir 1990 m. sausio mėn. – dėl srautų;

d) mokėjimų statistikos atveju, dedant visas pastangas, teikiami penkerių metų duomenys, įskaitant vėliausius ataskaitinius metus.

4. Dėl naujų pinigų ir finansų statistikos reikalavimų sudaryti ankstesnių duomenų teikimo reikalavimai

a) Su Reglamentu (ES) Nr. 549/2013 nustatytos peržiūrėtos Europos sąskaitų sistemos (toliau – 2010 m. ESS) reikalavimais suderinti ketvirčio ankstesni duomenys arba įverčiai reikalingi BS, IF ir FPB statistikai, kaip nurodyta VI priedo 1, 2 ir 3 lentelėse, finansinėms sąskaitoms parengti. Duomenys ECB teikiami dedant visas įmanomas pastangas: 2014 m. rugsėjo mėn. – už ataskaitinius laikotarpius nuo 2012 IV ketv. iki 2014 II ketv.; 2014 m. gruodžio mėn. – už ataskaitinį laikotarpį 2014 III ketv.; 2015 m. kovo mėn. – už ataskaitinį laikotarpį 2014 IV ketv.;

b) ankstesni duomenys arba įverčiai naujiems didelės pirmenybės požymiams, nustatytiems Reglamentu (ES) Nr. 1071/2013 (ECB/2013/33), kaip nurodyta VI priedo 4 lentelėje, reikalingi už 2014 m. birželio mėn. prasidedančius ataskaitinius laikotarpius, kiek tai įmanoma – iki 2015 m. gegužės mėn, kad būtų išvengta pavėluoto faktinio paskelbimo;

c) ankstesni duomenys arba įverčiai naujiems didelės pirmenybės požymiams, nustatytiems Reglamentu (ES) Nr. 1072/2013 (ECB/2013/34) ir šiomis gairėmis, išdėstyti VI priedo 5 lentelėje, reikalingi už 2014 m. birželio mėn. prasidedančius ataskaitinius laikotarpius, kiek tai įmanoma – iki 2015 m. gegužės mėn.

2 straipsnis

Apibrėžtys

Šiose gairėse:

1) atskaitingasis agentas ir rezidentas – kaip apibrėžta Tarybos reglamento (EB) Nr. 2533/98 1 straipsnyje;

2) Eurosistema – euro zonos valstybių narių NCB ir ECB;

3) kredito įstaiga – kaip apibrėžta Europos Parlamento ir Tarybos reglamento (ES) Nr. 575/2013 ( 1 ) 4 straipsnio 1 dalies 1 punkte;

4) kitos PFĮ – visos PFĮ, išskyrus centrinius bankus.

3 straipsnis

PFĮ balanso straipsnių statistika

1. Atskaitomybės apimtis

a) Bendra informacija

Vadovaudamiesi Reglamento (ES) Nr. 1071/2013 (ECB/2013/33) I priede nustatytomis schemomis, NCB sudaro ir pateikia du atskirus agreguotus balansus, abu bendruoju pagrindu: vieną – PFĮ subsektoriaus „centrinis bankas“ ir vieną – subsektoriaus „kitos PFĮ“.

Naudodami ECB interneto svetainėje paskelbtas specialias sąryšio lenteles ( 2 ), NCB iš savo apskaitos sistemų išveda reikalaujamą statistinę informaciją apie savo balansą. Prireikus lentelės iš dalies pakeičiamos bendradarbiaujant su NCB, kad būtų atspindėta besikeičianti padėtis, pavyzdžiui, siekiant užtikrinti suderinamumą su atnaujintomis apskaitos taisyklėmis. Statistinės atskaitomybės tikslais ECB iš savo balanso išveda duomenis, atitinkančius NCB iš jų balansų išvestus duomenis.

Reikalaujamą statistinę informaciją apie kitų PFĮ balansą NCB išveda agreguodami BS duomenis, surinktus iš atskirų PFĮ rezidenčių, išskyrus NCB rezidentus.

Šie reikalavimai taikomi mėnesio pabaigos ir ketvirčio pabaigos likučiams (atsargoms), mėnesinių ir ketvirtinių srautų patikslinimo duomenims ir mėnesiniams bei ketvirtiniams duomenims apie paskolų pakeitimą vertybiniais popieriais bei kitokius paskolų perleidimus. Balansas sudaromas paskutinę kalendorinę mėnesio (ketvirčio) dieną, neatsižvelgiant į vietinių bankų nedarbo dienas; jei tai yra neįmanoma, naudojami paskutinės darbo dienos duomenys, pagal nacionalinės rinkos arba apskaitos taisykles.

Visi straipsniai yra privalomi, tačiau darant nuorodą į Reglamento (ES) Nr. 1071/2013 (ECB/2013/33) I priedo 3 dalies 3 ir 4 lentelių langelius, taikomus ne euro zonos valstybėms narėms, taikomos specialios 8 dalyje apibrėžtos nuostatos. Be to, darant nuorodą į Reglamento (ES) Nr. 1071/2013 (ECB/2013/33) I priedo 5 dalies 5 lentelės reikalavimus, dėl duomenų teikimo apie vertybiniais popieriais pakeistas paskolas ir paskolas, kurių pripažinimas panaikintas, ir kurias administruoja PFĮ, NCB gali plačiau taikyti šiuos atskaitomybės reikalavimus, kad būtų įtrauktos PFĮ administruojamos paskolos, kurios yra kitaip perleistos. Ta apimtimi, kuria ši papildoma informacija nėra įtraukta į pagal Reglamento (ES) Nr. 1071/2013 (ECB/2013/33) I priedo 5 dalies 5 lentelę teikiamus duomenis, tačiau ją NCB turi, duomenys įtraukiami į šių gairių II priedo 1 dalies 4 lentelę. Ta apimtimi, kuria šią informaciją apie vertybiniais popieriais pakeistas ir kitaip perleistas paskolas, kurių neadministruoja PFĮ, turi NCB (pvz. iš KFT arba finansinių pagalbininkų, veikiančių kaip paskolų administratoriai), šie duomenys įtraukiami į II priedo 1 dalies 4 lentelę.

NCB teikia balanso straipsnių statistinę informaciją pagal II priedo 1 dalį.

b) Srautų patikslinimai

ECB apskaičiuoja sandorius remdamasis atsargų skirtumu mėnesio pabaigoje ir po to pašalindamas tuos poveikius, kurie atsiranda ne dėl sandorių, kurie grįsti šiais srautų patikslinimais:

i) perklasifikavimai ir kiti patikslinimai: jie apima balanso atsargų pokyčius, atsirandančius dėl PFĮ visumos sudėties ir struktūros pasikeitimo, finansinių priemonių ir kitų sandorio šalių perklasifikavimo, statistinių apibrėžčių pakeitimų ir atskaitomybės klaidų (dalinio) ištaisymo;

ii) patikslinimai dėl perkainojimo, kurie atsiranda dėl kainų pokyčių, pasikeitus atsargų pozicijai dėl turto ir įsipareigojimų kainų pasikeitimo, taip pat dėl paskolų nurašymo arba paskolų vertės sumažinimo poveikio; valiutų kurso pokyčiai: jie apima visus atsargų pozicijų pokyčius dėl valiutų kurso kaitos įtakos turtui ir įsipareigojimams, išreikštiems užsienio valiuta.

NCB teikia ECB mėnesio ir ketvirčio duomenis, susijusius su perklasifikavimu ir kitais patikslinimais ir perkainojimais dėl kainų pasikeitimų, apskaičiuotais pagal pagal IV priedą. Paprastai patikslinimus dėl perkainojimo ECB apskaičiuoja dėl pasikeitusių valiutos kursų, tačiau kai NCB gali parengti tikslesnius patikslinimus, jie gali šiuos patikslinimus ECB perduoti tiesiogiai.

2. Ataskaitų teikimo dažnumas ir galutinis terminas

NCB ir ECB organizacinis vienetas, atsakingas už finansinę atskaitomybę, mėnesinius duomenis pateikia ECB iki 15-os darbo dienos pabaigos, pasibaigus mėnesiui, už kurį teikiami duomenys, o ketvirtinius duomenis – iki 28-os darbo dienos pabaigos, pasibaigus ketvirčiui, už kurį teikiami duomenys.

3. Duomenų taisymo politika

NCB gali tekti pataisyti duomenis, susijusius su paskutiniu laikotarpiu prieš einamąjį ataskaitinį laikotarpį. Be to, gali pasitaikyti dar ankstesnių laikotarpių duomenų pataisymų, pavyzdžiui, dėl klaidų, perklasifikavimų, patobulintų ataskaitinių procedūrų ir t.t. ECB gali apdoroti išimtinius ir įprastus pataisymus tuo pačiu metu arba nuspręsti nukelti išimtinių pataisymų apdorojimą kol pasibaigs pinigų suvestinių rodiklių mėnesinių ataskaitų rengimo laikotarpis.

Duomenų taisymo politika atitinka ECB PFĮ balanso statistikos vadovą (angl. Manual on MFI balance sheet statistics). Siekiant užtikrinti gerą pinigų statistikos kokybės ir jos stabilumo pusiausvyrą bei siekiant padidinti mėnesio ir ketvirčio statistikos nuoseklumą, išimtiniai mėnesinių duomenų pataisymai pateikiami tuo pačiu metu, kai teikiama ketvirčio statistika. Jei pranešama apie pataisytus mėnesio duomenis, tačiau nacionalinė duomenų rengimo sistema neleidžia sudaryti atitinkamų ketvirčio pataisymų, NCB užtikrina, kad bus dedamos visos pastangos išlaikyti mėnesio ir ketvirčio duomenų nuoseklumą, pavyzdžiui – pasitelkiant įverčius.

4. Patikrinimai stebint vidinį nuoseklumą

Prieš perduodami duomenis ECB, NCB ir ECB organizacinis vienetas, atsakingas už finansinę atskaitomybę, patikrina duomenų vidinį nuoseklumą pagal ECB apibrėžtus ir kontroliuojamus tikrinimo būdus.

5. Statistinis apibendrinimas

a) Statistiškai nereikšmingos mažumos sudėtis

Jei NCB, vadovaudamiesi Reglamento (ES) Nr. 1071/2013 (ECB/2013/33) 9 straipsnio 1 dalies a punktu, taiko PRF nukrypti leidžiančias nuostatas, NCB užtikrina, kad bendras jų įnašas į visą nacionalinį PRF balansą neviršija:

i) 10 % kiekvienoje euro zonos valstybėje narėje, kurioje nacionalinis PRF balansas sudaro daugiau kaip 15 % viso euro zonos PRF balanso;

ii) 30 % visose kitose euro zonos valstybėse narėse, išskyrus tas valstybes nares, kuriose nacionalinis PRF balansas sudaro mažiau nei 1 % viso euro zonos PRF balanso, nes tuomet netaikomi jokie specialūs apribojimai dėl PRF priskyrimo statistiškai nereikšmingai mažumai.

Jei NCB, vadovaudamiesi Reglamento (ES) Nr. 1071/2013 (ECB/2013/33) 9 straipsnio 2 dalies b punkto i, ii arba iv papunkčiu, taiko PRF nukrypti leidžiančias nuostatas, NCB užtikrina, kad kiekvienam straipsniui bendras jų įnašas į visą atitinkamą sumą nacionaliniame PFĮ balanse neviršija 5 %. NCB taip pat gali, vadovaudamiesi Reglamento (ES) Nr. 1071/2013 (ECB/2013/33) 9 straipsnio 2 dalies b punkto iii papunkčiu, taikyti PRF nukrypti leidžiančias nuostatas nuo reikalavimo teikti turto ir įsipareigojimų pozicijas atskirai euro zonos draudimo bendrovių ir pensijų fondų sektoriams. NCB atskiria draudimo bendrovių ir pensijų fondų turtą ir įsipareigojimus bei vidaus institucijų ir institucijų, kurios yra kitų euro zonos valstybių narių rezidentės, pozicijas ir kiekvienam variantui, kurio įnašas neviršija 5 % viso nacionalinio PRF balanso, gali taikyti nukrypti leidžiančias nuostatas.

b) Būtinieji statistinio apibendrinimo standartai

Jei NCB, vadovaudamiesi Reglamento (ES) Nr. 1071/2013 (ECB/2013/33) 9 straipsniu, taiko PFĮ leidžiančias nukrypti nuostatas, rengdami mėnesinio ir ketvirtinio PFĮ balanso duomenis, teikiamus ECB, NCB statistiškai apibendrina iki 100 % tokių PFĮ aprėpties. NCB gali pasirinkti statistinio apibendrinimo iki 100 % aprėpties procedūrą, tačiau ji turi atitikti šiuos būtinuosius standartus:

i) kai trūksta suskirstymo duomenų, įverčiai išvedami taikant santykius, paremtus faktinės atskaitingosios visumos poaibiu, kuris laikomas reprezentatyvesniu statistiškai nereikšmingai mažumai, tokiu būdu:

— valstybių narių, kurių įnašas į euro zonos agreguotą PFĮ balansą yra didesnis nei 2 %, NCB nustato šį poaibį taip, kad poaibį sudarančių subjektų visas balansas neviršytų 35 % nacionalinio agreguoto PFĮ balanso. Šis reikalavimas netaikomas, kai įstaigų, kurioms taikomos nukrypti leidžiančios nuostatos, balansai sudaro mažiau nei 1 % nacionalinio PFĮ balanso,

— valstybių narių, kurių įnašas į euro zonos visą agreguotą PFĮ balansą yra mažesnis nei 2 %, NCB yra skatinami vadovautis tokia pačia taisykle. Tačiau jei tai pareikalautų didelių išlaidų, vietoje minėtos taisyklės šių valstybių narių NCB gali taikyti santykius, paremtus atskaitingąja visuma;

ii) taikant i punktą, ir statistiškai nereikšminga mažuma, ir faktinės atskaitingosios visumos poaibis gali būti suskirstyti į įvairias grupes nurodant įstaigos tipą (pvz., PRF arba kredito įstaigos);

iii) kai PRF, kurie teikia duomenis apie visą savo turtą tik kartą per metus, įnašas viršija 30 % viso PRF balanso bet kurioje atitinkamoje valstybėje narėje, NCB statistiškai apibendrina atskirai PRF ir kredito įstaigų pateiktus duomenis tokiu būdu:

— jei iš PRF, kurie teikia išsamius duomenis, susidaro pakankama aprėptis, jų agreguotas balansas naudojamas kaip pagrindas statistiniam apibendrinimui,

— jei aprėptis iš PRF, kurie teikia išsamius duomenis, yra nepakankama arba nėra tokių PRF, kurie teiktų išsamius duomenis, bent kartą per metus NCB įvertina PRF sektoriaus balansą remdamasis alternatyviais duomenų šaltiniais ir naudoja jį kaip pagrindą statistiniam apibendrinimui;

iv) kai suskirstymo duomenys yra, bet jie gaunami vėliau arba yra retesni, pateikti duomenys perkeliami į trūkstamuosius laikotarpius:

— pakartojant duomenis, kai įrodoma, kad rezultatai yra adekvatūs, arba

— taikant atitinkamus statistinio įvertinimo metodus, kad būtų atsižvelgta į duomenų tendencijas ar sezoninės kaitos dėsningumus;

v) santykiai arba bet koks kitoks tarpinis skaičiavimas, reikalingas būtiniesiems statistinio apibendrinimo standartams įgyvendinti, gali būti išvesti iš duomenų, gautų iš priežiūros institucijų, jei tarp statistinio suskirstymo, kuris turi būti statistiškai apibendrintas, ir tokių duomenų galima nustatyti patikimą ryšį.

c) Pranešimas ECB

NCB praneša ECB apie jų taikomas nukrypti leidžiančias nuostatas ir taip pat apie pagrindinius naujų statistinio apibendrinimo procedūrų elementus ir jų pokyčius, jei jie reikšmingi.

6. Vertinimo metodai ir (arba) apskaitos taisyklės

Rengdami centrinio banko balansą, NCB ir ECB laikosi suderintųjų apskaitos taisyklių, nustatytų Gairėse ECB/2010/20, su pakeitimais, ir taiko 3 straipsnio 1 dalyje minėtas sąryšio lenteles. Tiksliau:

a) jeigu dėl apskaitos savo vertybinių popierių portfelius NCB ir ECB privalo perkainoti kas mėnesį, o ne kas ketvirtį – šie perkainojimai taip pat kas mėnesį pateikiami statistiniame balanse;

b) 9.5 apskaitos straipsnio „kiti Eurosistemos vidaus reikalavimai (grynieji)“ ir 10.4 straipsnio „kiti Eurosistemos įsipareigojimai (grynieji)“ turtą ir įsipareigojimus NCB identifikuoja atskirai ir juos pateikia bendrąja verte;

c) kai 14 apskaitos straipsnį „perkainojimo sąskaitos“ reikia pateikti bendrąja verte apskaitos tikslais, NCB jį pateikia grynąja verte statistikos tikslais.

Reglamento (ES) Nr. 1071/2013 (ECB/2013/33) 8 straipsnyje nustatyti atitinkami apskaitos principai, kurių kitos PFĮ laikosi statistinės atskaitomybės tikslais. Tiksliau, nepažeidžiant euro zonos valstybėse narėse vyraujančių apskaitos praktikos ir užskaitos priemonių, visas finansinis turtas ir įsipareigojimai pateikiami bendrąją verte. Be to, duomenys apie indėlius ir paskolas pateikiami jų pagrindine suma, neįtraukiant visiškai arba iš dalies nurašytų sumų. Išimtiniais atvejais, laikantis Reglamento (ES) Nr. 1071/2013 (ECB/2013/33) 8 straipsnyje nustatytų sąlygų, NCB gali leisti pateikti duomenis apie paskolas atėmus atidėjinius, ir apie nupirktas paskolas pagal kainą, sutartą jų įsigijimo metu.

Vertinant kitus balanso straipsnius, ypač laikomus ir išleidžiamus vertybinius popierius, rekomenduojama, kad NCB, laikydamasis 2010 m. ESS reikalavimų, taikytų rinkos vertinimą. Tačiau Reglamento (ES) Nr. 1071/2013 (ECB/2013/33) 8 straipsnyje nustatytas bendrasis reikalavimas, kad PFĮ laikosi į nacionalinę teisę perkeliančių Direktyvą 86/635/EEB aktų ir visų kitų taikomų tarptautinių standartų, o tai reiškia, kad vertybinių popierių ir kito turto vertinimo praktika yra įvairi. Todėl priimtina taikyti nestandartizuotas vertinimo taisykles, kol buhalterinė vertė reikšmingai nesiskiria nuo rinkos vertės.

7. Aiškinamieji raštai

Teikdami duomenis ECB, NCB ir ECB organizacinis vienetas, atsakingas už finansinę atskaitomybę, teikia aiškinamuosius raštus dėl konkrečių pokyčių, susijusių su pačiu naujausiu ataskaitiniu laikotarpiu, įskaitant paaiškinimus dėl perklasifikavimų ir kitų patikslinimų, taip pat dėl ankstesnių laikotarpių atitinkamų pataisymų. Tiksliau, aiškinamieji raštai teikiami dėl pokyčių, perklasifikavimų ir kitų patikslinimų bei pataisymų, kurie yra didesni nei 5 milijardai EUR (absoliučia verte), arba kitais atvejais, kai jie laikomi ekonomiškai reikšmingais, pavyzdžiui, kai pateiktų eilučių pokyčiai susiję su didelės apimties sandoriais ataskaitiniu laikotarpiu, arba kai pataisymai interpretuojant iš ekonominės perspektyvos suvestinius pokyčius apibrėžia svarbius pasikeitimus. ECB prašymu, NCB ir ECB pateikia papildomus aiškinamuosius raštus dėl pateiktų duomenų.

Raštuose taip pat nurodoma, ar pateiktoms eilutėms turintys įtakos nustatyti reikšmingi pokyčiai, pataisymai arba perklasifikavimai ir kiti patikslinimai yra galutiniai ar vis dar tiriami.

Pageidautina, kad NCB teiktų aiškinamuosius raštus duomenų perdavimo metu ir bet kuriuo atveju – iki duomenų rengimo pabaigos.

ECB centralizuotai saugo iš NCB gautus aiškinamuosius raštus duomenų stebėjimo ir statistikos paaiškinimo tikslais. Raštuose gautą informaciją ECB tvarko tinkamai atsižvelgdamas į taikytinas konfidencialumo taisykles.

8. Specialios nuostatos dėl Reglamento (ES) Nr. 1071/2013 (ECB/2013/33) I priedo 3 dalies 3 ir 4 lentelių

NCB gali nuspręsti nereikalauti, kad PFĮ teiktų išsamius Reglamento (ES) Nr. 1071/2013 (ECB/2013/33) I priedo 3 dalies 3 ir 4 lentelių langelių, taikomų ne euro zonos valstybėms narėms, duomenis, jei duomenys, surinkti labiau apibendrintame lygmenyje yra nereikšmingi. NCB reguliariai, bent kartą per metus, patikrina ar toliau taikyti šias nuostatas. Leisdami taikyti šias nukrypti leidžiančias nuostatas, NCB teikia pagal šiuos kriterijus išvestus ketvirtinius įverčius:

a) ketvirčio skaičiai įvertinami remiantis PFĮ retesniais intervalais teikiamais duomenimis, šie duomenys perkeliami į trūkstamąjį(-uosius) laikotarpį(-ius) juos pakartojant arba taikant atitinkamus statistinius metodus, siekiant atspindėti bet kokią duomenų tendenciją ar sezoninį svyravimą;

b) ketvirčio skaičiai įvertinami remiantis duomenimis, kuriuos PFĮ teikia labiau agreguotus, arba remiantis tam tikrais skirstymais, kuriuos NCB laiko reikšmingais;

c) ketvirčio skaičiai įvertinami remiantis ketvirtiniais duomenimis, surinktais iš didelių PFĮ, kurių operacijos su šalimis, kurioms taikoma duomenų teikimo išimtis, sudaro mažiausiai 80 % veiklos;

d) ketvirčio skaičiai įvertinami remiantis alternatyviais duomenų šaltiniais, tokiais kaip Tarptautinių atsiskaitymų bankas (TAB) arba mokėjimų balanso duomenys, atlikus visus reikalingus patikslinimus, būtinus dėl besiskiriančių sąvokų ir apibrėžimų, naudojamų tokiuose alternatyviuose šaltiniuose, palyginus su tais, kurie naudojami pinigų ir finansų statistikoje, arba

e) ketvirčio skaičiai įvertinami remiantis duomenimis, kuriuos kas ketvirtį kaip vieningą visumą PFĮ teikia apie šalis, kurioms taikoma duomenų teikimo išimtis.

4 straipsnis

Nuoseklumo tarp NCB statistinio balanso ir jo apskaitos balanso kontrolė

1. Stebėsenos apimtis

NCB ir ECB kontroliuoja, ar statistikos tikslais parengtas jų mėnesio pabaigos atitinkamas agreguotas balansas, pateikiamas pagal Reglamentą (ES) Nr. 1071/2013 (ECB/2013/33), atitinka jų apskaitos straipsnius, pateikiamus Eurosistemos savaitinėms finansinėms ataskaitoms pagal Gaires ECB/2010/20, su pakeitimais.

2. Ataskaitų teikimo dažnumas ir galutinis terminas

NCB atlieka šiuos kiekvieno straipsnio mėnesinių duomenų nuoseklumo tikrinimus vadovaudamiesi I priedo 2 dalyje nustatytu šablonu. Patikrinimo rezultatai perduodami ECB su atitinkamais ketvirtiniais duomenimis ir iki to paties ketvirtiniams duomenims 3 straipsnio 2 dalyje nustatyto galutinio termino.

Atsiskaitydami už laikotarpius, kai statistikos tikslais parengto jų Eurosistemos mėnesio pabaigos suvestinio balanso ir jų apskaitos straipsnių, pateikiamų Eurosistemos savaitinėms finansinėms ataskaitoms, datos nesutampa, NCB gali lyginti statistinius duomenis su dienos balansu, parengtu paskutinę mėnesio darbo dieną. Rengdamas savo balansą, ECB laikosi tokios pačios tvarkos.

3. ECB kontrolė

ECB kontroliuoja nuoseklumo patikrinimų rezultatus ir gali pareikalauti, kad NCB pašalintų netikslumus.

5 straipsnis

Elektroninių pinigų statistika

a) Mėnesio arba ketvirčio statistinės atskaitomybės reikalavimai elektroniniams pinigams, išleistiems PFĮ, kurioms netaikoma nukrypti leidžianti nuostata pagal Reglamento (ES) Nr. 1071/2013 (ECB/2013/33) 9 straipsnio 1 dalį

1. Atskaitomybės apimtis

ECB, bendradarbiaudamas su NCB, kasmet nustato ir registruoja elektroninių pinigų sistemų ypatumus Sąjungoje, atitinkamos statistinės informacijos prieinamumą ir jos rengimo metodus. NCB teikia statistinę informaciją apie visų PFĮ, kurioms netaikoma nukrypti leidžianti nuostata pagal Reglamento (ES) Nr. 1071/2013 (ECB/2013/33) 9 straipsnio 1 dalį, išleistus elektroninius pinigus, vadovaudamiesi straipsnių sąrašu, nustatytu šių gairių II priedo 2 dalies 1 lentelėje.

2. Ataskaitų teikimo dažnumas ir galutinis terminas

Mėnesio duomenys teikiami ECB kartu kai kas mėnesį perduodami PFĮ balanso straipsnių statistikos duomenys, apibrėžti 3 straipsnio 2 dalyje. Jei duomenų nėra, NCB esant galimybei naudoja įverčius arba išankstinius duomenis.

b) Metinės statistinės atskaitomybės reikalavimai elektroniniams pinigams, išleistiems visų elektroninių pinigų institucijų, išskyrus kredito įstaigas, arba mažų PFĮ, kurioms taikoma nukrypti leidžianti nuostata pagal Reglamento (ES) Nr. 1071/2013 (ECB/2013/33) 9 straipsnio 1 dalį

1. Atskaitomybės apimtis

Ši atskaitomybė taikoma elektroninių pinigų įstaigoms, kurių pagrindinė veikla yra finansinis tarpininkavimas leidžiant elektroninius pinigus, taigi, atitinkančioms PFĮ apibrėžtį, ir elektroninių pinigų įstaigoms, kurių pagrindinė veikla nėra finansinis tarpininkavimas leidžiant elektroninius pinigus, taigi, neatitinkančioms PFĮ apibrėžties. Ši atskaitomybė taip pat taikoma mažoms PFĮ, kurioms taikoma nukrypti leidžianti nuostata pagal Reglamento (ES) Nr. 1071/2013 (ECB/2013/33) 9 straipsnio 1 dalį, nepriklausomai nuo to, ar jos yra kredito įstaigos.

NCB teikia statistinę informaciją vadovaudamiesi šių gairių II priedo 2 dalies 2 lentelės straipsnių sąrašu. Elektroninių pinigų išleidėjų, kurie neatitinka PFĮ apibrėžties ir kuriems dėl to netaikomi įprasti BS statistinės atskaitomybės reikalavimai, duomenys teikiami tiek, kiek NCB gali juos gauti iš savo atitinkamų priežiūros institucijų ar kitų tinkamų šaltinių.

2. Ataskaitų teikimo dažnumas ir galutinis terminas

Eilutės pateikiamos ECB kasmet iki paskutinės mėnesio, einančio po ataskaitinio laikotarpio pabaigos, darbo dienos. Jei duomenų nėra, NCB esant galimybei naudoja įverčius arba išankstinius duomenis.

6 straipsnis

PŽĮ ir centrinės valdžios statistika

1. Atskaitomybės apimtis

a) Bendra informacija

NCB renka statistinę informaciją apie PŽĮ vadovaudamiesi Reglamentu (ES) Nr. 1074/2013 (ECB/2013/39). Reikalavimai apima piniginius įsipareigojimus euro zonos rezidenčių ne pinigų finansų įstaigų atžvilgiu, t. y. artimus pinigų finansų įstaigų indėlių įsipareigojimų pakaitus, ir turimus grynuosius pinigus bei euro zonos PFĮ išleistus vertybinius popierius. NCB šiuos duomenis teikia ECB pagal II priedo 3 dalį.

NCB taip pat renka informaciją apie centrinės vyriausybės piniginius įsipareigojimus ir turimus grynuosius pinigus bei euro zonos PFĮ išleistus vertybinius popierius ir ją teikia pagal II priedo 3 dalį.

Šių straipsnių nereikalaujama teikti de minimis pagrindu, jei toks turtas ir įsipareigojimai neegzistuoja arba yra nereikšmingi.

b) Srautų patikslinimai

Srautų patikslinimo duomenys teikiami pagal 3 straipsnio 1 dalies b punktą.

2. Ataskaitų teikimo dažnumas ir galutinis terminas

Eilutės teikiamos kas mėnesį ir laikantis tokių pačių terminų, kaip nurodyta 3 straipsnio 2 dalyje mėnesinės BS statistikos atžvilgiu.

7 straipsnis

Memorandumo straipsniai

1. Atskaitomybės apimtis

a) Bendra informacija

Jeigu duomenys prieinami, įskaitant turimus geriausius vertinimus, NCB tokiu pat dažnumu bei laikydamiesi tokių pačių terminų, kaip ir BS statistikai, nurodytai 3 straipsnio 2 dalyje, papildomai teikia kitą statistinę informaciją pagal memorandumo straipsnių sąrašą, nustatytą II priedo 4 dalyje. ECB, bendradarbiaudamas su NCB, nustato ir registruoja atitinkamos statistinės informacijos prieinamumą ir jos rengimo metodus. Jei lentelėse nenurodyta kitaip, šie didelio prioriteto memorandumo straipsniai pateikia informaciją, reikalingą rengiant euro zonos suvestinius pinigų rodiklius, PFĮ palūkanų normų statistiką ir pinigų sąjungos finansines ataskaitas. Esant ECB ir NCB susitarimui, kai ECB naudoja alternatyvius duomenų šaltinius, NCB gali neteikti II priedo 4 dalies 1 skirsnio 2 lentelės straipsnių dėl išleistų PFĮ skolos vertybinių popierių, suskirstytų pagal turėtojo rezidavimo vietą.

b) Srautų patikslinimai

Srautų duomenys gali būti pateikti, esant dvišaliam ECB ir atitinkamo NCB susitarimui. Srautų patikslinimo duomenys teikiami pagal 3 straipsnio 1 dalies b punktą.

2. Ataskaitų teikimo dažnumas ir galutinis terminas

Eilutės teikiamos kas mėnesį II priedo 4 dalies 1 ir 2 skirsnių straipsnių atveju ir kas ketvirtį II priedo 4 dalies 3 skirsnio atveju bei laikantis tokių pačių terminų kaip ir privalomos mėnesio ir ketvirčio PFĮ balanso statistikos, teikiamos pagal Reglamentą (ES) Nr. 1071/2013 (ECB/2013/33) atveju.

3. Vertinimo metodai ir (arba) apskaitos taisyklės

Memorandumo straipsniai, reikalaujami pagal šį straipsnį, teikiami laikantis tų pačių vertinimo ir apskaitos taisyklių, kaip ir duomenys, teikiami pagal Reglamentą (ES) Nr. 1071/2013 (ECB/2013/33).

8 straipsnis

Privalomųjų atsargų bazės statistika

1. Atskaitomybės apimtis

Agreguotos privalomųjų atsargų bazės, suskirstytos pagal įsipareigojimų rūšis, mėnesio statistika apskaičiuojama kaip mėnesio pabaigos atsargos pagal Reglamentą (EB) Nr. 1745/2003 (ECB/2003/9) ir pagal kategorijas, nustatytas Reglamente (ES) Nr. 1071/2013 (ECB/2013/33). Duomenys, reikalingi šiai statistikai rengti pagal II priedo 5 dalį, gaunami iš kredito įstaigų, kurioms taikomi būtinieji privalomųjų atsargų reikalavimai, teikiamų NCB duomenų.

2. Ataskaitų teikimo dažnumas ir galutinis terminas

Į privalomųjų atsargų bazės statistiką įeina šešios kredito įstaigoms taikomos laiko eilutės, atspindinčios mėnesio pabaigos atsargų sumas, kurias reikia pateikti ECB per Europos centrinių bankų sistemos (ECBS) duomenų mainų sistemą kas mėnesį ne vėliau kaip iki NCB darbo dienos, einančios prieš privalomųjų atsargų laikymo laikotarpio pradžią.

Statistiškai nereikšmingai mažumai priklausančios kredito įstaigos NCB kas ketvirtį teikia riboto suskirstymo duomenis. Šių statistiškai nereikšmingai mažumai priklausančių kredito įstaigų trims atsargų laikymo laikotarpiams taikoma supaprastinta privalomųjų atsargų bazės statistika. NCB statistiškai nereikšmingai mažumai priklausančių kredito įstaigų ketvirčio privalomųjų atsargų bazės duomenis naudoja kaip mėnesio skaičius ECB perduodamus tris kartus po to, kai tokius duomenis gauna.

3. Duomenų taisymo politika

Dėl to, kad atskaitingos institucijos pataiso privalomųjų atsargų bazę ir (arba) privalomųjų atsargų reikalavimus po to, kai prasidėjo laikymo laikotarpis, negali būti taisoma privalomųjų atsargų bazės ir privalomųjų atsargų reikalavimų statistika.

9 straipsnis

Makrosantykių statistika

1. Atskaitomybės apimtis

Naudodamas mėnesio pabaigos statistinę informaciją, kurią kredito įstaigos pateikia NCB pagal Reglamentą (ES) Nr. 1071/2013 (ECB/2013/33), ECB kas mėnesį kontroliuoja einamųjų standartinių atskaitymų iš privalomų atsargų bazės, kuriuos kredito įstaigos gali taikyti savo skolos vertybinių popierių, kurių sutartas išpirkimo terminas neviršija dvejų metų, likučiui, tikslumą. NCB parengia būtinus suvestinius rodiklius pagal II priedo 6 dalį ir pateikia juos ECB.

2. Ataskaitų teikimo dažnumas ir galutinis terminas

Trys laiko eilutės su kredito įstaigų mėnesio pabaigos atsargų skaičiais perduodamos ECB kas mėnesį vėliausiai iki NCB darbo dienos, einančios prieš laikymo laikotarpio pradžią.

Šios eilutės perduodamos net tuo atveju, jei atitinkami balanso straipsniai nėra taikomi toje valstybėje narėje.

10 straipsnis

PRF balanso statistika

1. Atskaitomybės apimtis

a) Bendra informacija

NCB teikia ECB atskirus PRF sektoriaus balanso straipsnių duomenis pagal II priedo 7 dalies 1 ir 2 lenteles. ECB naudoja duomenis ir PRF, ir kredito įstaigų balanso statistikai parengti. Kadangi viso PFĮ sektoriaus duomenys jau teikiami pagal Reglamentą (ES) Nr. 1071/2013 (ECB/2013/33), šiame straipsnyje nustatyti reikalavimai taikomi tik PRF. Nors kai kuriose valstybėse narėse yra nedidelis skaičius kitų įstaigų, klasifikuojamų kaip PFĮ, šios įstaigos kiekybinės perspektyvos požiūriu laikomos nereikšmingomis.

b) Srautų patikslinimai

II priedo 7 dalies 2 lentelėje nurodyti patikslinimų dėl perklasifikavimo ir dėl perkainojimo duomenys teikiami vadovaujantis 3 straipsnio 1 dalies b punktu, atsižvelgiant į visas pagal Reglamento (ES) Nr. 1071/2013 (ECB/2013/33) 9 straipsnio 2 dalį taikomas nukrypti leidžiančias nuostatas. Kai patikslinimų dėl perkainojimo teikimui pagal Reglamentą (ES) Nr. 1071/2013 (ECB/2013/33) NCB taiko PRF nukrypti leidžiančią nuostatą, tiems straipsniams, kuriems patikslinimai dėl perkainojimo gali būti reikšmingi, NCB teikia duomenis dėdami įmanomas pastangas.

2. Ataskaitų teikimo dažnumas ir galutinis terminas

Duomenys teikiami kas ketvirtį per 28 darbo dienas nuo ataskaitinio laikotarpio pabaigos.

3. Statistinis apibendrinimas

Apie PRF balansą teikiami duomenys apima 100 % įstaigų, kurios yra priskiriamos šiam sektoriui. Jei faktinė atskaitomybės aprėptis yra mažesnė nei 100 % dėl to, kad atmetama statistiškai nereikšminga mažuma, NCB, vadovaudamiesi 3 straipsnio 5 dalimi, statistiškai apibendrina pateiktus duomenis taip, kad būtų užtikrinta 100 % aprėptis.

4. Duomenų taisymo politika

PRF duomenų pataisymai atitinka atitinkamo ketvirčio pabaigos kitų PFĮ duomenis. Jei dėl naujų ar pataisytų PRF duomenų perdavimo reikia pakeisti atitinkamo kitų PFĮ ataskaitinio laikotarpio duomenis, kartu perduodami ir reikiami kitų PFĮ duomenų pataisymai.

11 straipsnis

Struktūriniai finansiniai rodikliai

1. Atskaitomybės apimtis

a) Bendra informacija

NCB teikia duomenis apie kitus struktūrinius finansinius rodiklius pagal II priedo 8 dalį.

NCB teikia duomenis apie II priedo 8 dalyje nurodytus rodiklius pagal joje nustatytas konceptualias ir metodines taisykles. Laikomasi dėl BS statistikos rengimo priimtų statistikos principų, būtent:

i) duomenys agreguojami, o ne konsoliduojami;

ii) rezidentai nustatomi pagal „priimančiąją šalį“;

iii) balanso duomenys pateikiami bendrąja verte.

b) Srautų patikslinimai

Srautų patikslinimo duomenys teikiami pagal 3 straipsnio 1 dalies b punktą.

2. Ataskaitų teikimo dažnumas ir galutinis terminas

Praėjusių metų duomenys, reikalingi kredito įstaigų struktūriniams finansiniams rodikliams apskaičiuoti, turi būti teikiami kasmet iki kovo mėnesio pabaigos. Praėjusių metų rodiklis „KĮ darbuotojų skaičius“ pateikiamas, jei įmanoma, kasmet iki gegužės mėnesio pabaigos.

3. Duomenų taisymo politika

NCB, taisydami perduotus duomenis, taiko šiuos bendruosius principus:

a) reguliariai perduodant paskutiniųjų metų metinius duomenis, prireikus visada siunčiami ir įprasti paskutiniųjų metų duomenų pataisymai ir išimtiniai pataisymai;

b) išimtiniai pataisymai, kurie žymiai pagerina duomenų kokybę, gali būti siunčiami ir visus metus.

4. Statistinis apibendrinimas

Surinkti duomenys apima 100 % institucijų, apibrėžtų kaip kredito įstaigos pagal Reglamento (ES) Nr. 1071/2013 (ECB/2013/33) 1 straipsnį. Kai faktinė atskaitomybės aprėptis yra mažesnė nei 100 %, NCB statistiškai apibendrina pateiktus duomenis pagal 3 straipsnio 5 dalį, kad būtų užtikrinta 100 % aprėptis.

5. Aiškinamieji raštai

Kad būtų galima stebėti nacionalinę praktiką, NCB pateikia ECB bet kokius duomenis apie nukrypimus nuo apibrėžimų ir pirmiau minėtų taisyklių. NCB pateikia aiškinamuosius raštus, pateikdami priežastis dėl reikšmingų pataisymų.

▼M3

12 straipsnis

Konsoliduoti bankų duomenys

1. Atskaitomybės apimtis

NCB teikia konsoliduotus bankų duomenis pagal II priedo 9 dalį bei joje nustatytas tokių duomenų teikimo konceptualias ir metodines taisykles.

NCB teikia konsoliduotus bankų duomenis vadovaudamiesi Europos bankininkystės institucijos (EBI) parengtais ir Europos Komisijos priimtais techniniais įgyvendinimo standartais (TĮS), kurie nustatyti Komisijos įgyvendinimo reglamente (ES) Nr. 680/2014 ( 3 ), ir, kai taikytina, pagal nacionalinius atskaitomybės įsipareigojimus. Kai įmanoma, NCB teikia faktinius duomenis. Kai faktiniai duomenys neprieinami arba negali būti apdoroti, NCB teikia nacionalinius įverčius kartu su metodinėmis pastabomis. Kai teiktina statistinė informacija pagal EBI TĮS atskaitomybės standartus arba nacionalinius atskaitomybės reikalavimus nėra išsami, NCB teikia metodines pastabas dėl sričių, kurios ne visiškai atitinka standartus.

Siekdami didžiausios įmanomos aprėpties, NCB nurodo visas kredito įstaigas, kurios neįtrauktos į atskaitingąją visumą, ir pateikia jų neįtraukimo priežastis. Didelės kredito įstaigos arba įstaigų grupės, kurios yra svarbios finansinio stabilumo perspektyvai, įtraukiamos į atskaitingąją visumą.

Surinkti duomenys visiškai konsoliduojami tarpteritoriniu ir tarpsektoriniu pagrindu, „tarpteritorinis“ reiškia vidaus bankų filialus ir patronuojamąsias bendroves, esančius ne vidaus rinkoje ir įtrauktus į patronuojančiosios bendrovės teikiamus duomenis, o „tarpsektorinis“ apima bankų filialus ir patronuojamąsias bendroves, priskiriamus kitoms finansų įstaigoms. Draudimo bendrovės neįtraukiamos į konsoliduotus duomenis.

Konsoliduoti bankų duomenys atskirai teikiami už:

— mažas vidaus bankų grupes ir atskiras kredito įstaigas,

— vidutinio dydžio vidaus bankų grupes ir atskiras kredito įstaigas,

— dideles vidaus bankų grupes ir atskiras kredito įstaigas,

— užsienio (ne Europos Sąjungos) kontroliuojamas patronuojamąsias bendroves,

— užsienio (ne Europos Sąjungos) kontroliuojamus filialus,

— užsienio (Europos Sąjungos) kontroliuojamas patronuojamąsias bendroves,

— užsienio (Europos Sąjungos) kontroliuojamus filialus,

— užsienio (euro zonos) kontroliuojamas patronuojamąsias bendroves,

— užsienio (euro zonos) kontroliuojamus filialus,

— BPM svarbius bankus,

— BPM mažiau svarbius bankus.

BPM svarbūs bankai ir BPM mažiau svarbūs bankai yra dalyvaujančiose valstybėse narėse įsteigtos kredito įstaigos ir kredito įstaigos, įsteigtos nedalyvaujančioje valstybėje narėje, filialai, kuriuos ji įsteigia dalyvaujančiose valstybėse narėse. Skirtumas tarp svarbių ir mažiau svarbių prižiūrimų subjektų nustatytas Tarybos reglamento (ES) Nr. 1024/2013 ( 4 ) 6 straipsnio 4 dalyje ir Europos Centrinio Banko reglamento (ES) Nr. 468/2014 (ECB/2014/17) ( 5 ) IV dalyje.

Šio straipsnio tikslais bankai klasifikuojami kaip didelės bankų grupės arba atskiros kredito įstaigos, jei jų turtas yra didesnis nei 0,5 % viso konsoliduoto Europos Sąjungos bankų turto; vidutinio dydžio bankai, jei jų turtas yra nuo 0,5 % iki 0,005 % viso tokio konsoliduoto turto; ir kaip maži bankai, jei jų turtas yra mažesnis nei 0,005 % viso tokio konsoliduoto turto.

2. Ataskaitų dažnumas ir galutinis terminas

NCB teikia konsoliduotus bankų duomenis keturis kartus per metus.

Išsamūs duomenų rinkiniai teikiami kaip metų pabaigos duomenys. Pirmą kartą, iki kitų metų, einančių po metų, už kuriuos teikiami duomenys, balandžio vidurio, teikiant šiuos metinius duomenis nurodomi II priedo 9 dalies straipsniai (metiniai konsoliduoti bankų duomenys (KBD)), pažymėti „*“. Tačiau išsamus metinių duomenų rinkinys gali būti teikiamas iki balandžio vidurio, jei duomenys jau turimi. Kitu atveju išsamus duomenų rinkinys teikiamas iki metų, einančių po metų, už kuriuos teikiami duomenys, gegužės vidurio.

Kovo pabaigos, birželio pabaigos ir rugsėjo pabaigos duomenys teikiami anksti liepą, spalį ir sausį atitinkamai naudojant ketvirčio šabloną ir turi išsamaus metinio šablono duomenų porinkinį. Šios duomenų eilutės teikiamos pagal II priedo 9 dalį (ketvirtiniai konsoliduoti bankų duomenys (KBD)).

3. Duomenų taisymo politika

NCB taiso pateiktus duomenis vadovaudamiesi šiais bendraisiais principais:

a) visų reguliarių metinių ir ketvirčio duomenų perdavimo metu, greta duomenų apie einamąjį laikotarpį, taip pat perduodami bet kokie ankstesnių laikotarpių įprasti arba išimtiniai bei reikšmingi taisymai;

b) esant reikšmingiems pataisymams, ECB teikiami aiškinamieji raštai.

4. Aiškinamieji raštai

Kad būtų galima įvertinti nacionalinę praktiką, NCB pateikia ECB bet kokius duomenis apie nukrypimus nuo apibrėžimų ir taisyklių, nurodytų 1, 2 ir 3 dalyse. NCB pateikia aiškinamuosius raštus, pateikdami priežastis dėl nukrypimų.

▼M3 —————

▼B

14 straipsnis

Duomenys, skirti TVF

1. Atskaitomybės apimtis

NCB, nepažeisdami savo statutinių įsipareigojimų TVF, gali jam per ECB perduoti papildomą PFĮ balanso straipsnių statistiką, laikydamiesi techninių susitarimų.

2. Ataskaitų teikimo dažnumas ir galutinis terminas

Pagal II priedo 10 dalį, NCB perduoda PFĮ balanso straipsnius ECB mėnesio BS duomenų reguliarių perdavimų kontekste. Duomenų perdavimo dažnumas ir laikas turi sutapti su BS duomenų reguliariu perdavimu ECB, laikantis 3 straipsnio 2 dalies.

15 straipsnis

KFT statistika (išskyrus FPB)

1. Atskaitomybės apimtis

a) Bendra informacija

NCB teikia statistinę informaciją apie KFT (FPB) pagal II priedo 11 dalį. Atskirai perduodami šių KFT subkategorijų duomenys: i) PVPIFP; ii) SFB; ir iii) kiti KFT.

Su KFT susiję duomenys perduodami nacionaliniu lygiu tuo metu prieinamų duomenų pagrindu. Jei faktiniai duomenys neprieinami arba negali būti apdoroti, pateikiami nacionaliniai įverčiai. Tuo atveju, kai atitinkamas ekonominis reiškinys egzistuoja, bet statistiškai nėra stebimas ir todėl negalima pateikti nacionalinių įverčių, NCB gali arba visai neteikti laiko eilučių, arba pateikti jas kaip trūkstamas. Todėl bet kurios nepateiktos laiko eilutės traktuojamos kaip „duomenų yra, bet jie nerenkami“ ir, rengdamas euro zonos suvestinius rodiklius, ECB gali daryti prielaidas ir skaičiuoti įverčius. Atraminę atskaitingąją visumą sudaro visų rūšių KFT (išskyrus FPB), reziduojantys euro zonos valstybėse narėse: teritorijoje esančios įstaigos, įskaitant patronuojančiųjų bendrovių, esančių ne toje teritorijoje, patronuojamąsias bendroves, ir įstaigų, kurių pagrindinė buveinė yra ne toje teritorijoje, filialus rezidentus.

Teikiami šie pagrindiniai rodikliai ir papildoma informacija:

— pagrindiniai rodikliai, kuriuos reikia teikti euro zonos suvestiniams rodikliams parengti: visos euro zonos valstybės narės perduoda šiuos išsamius duomenis, kai faktiniai duomenys yra prieinami. Kai faktinių duomenų, kurių reikia reikalingiems suskirstymams arba nustatytiems dažnumui, terminams ar laikotarpiams, nėra, jei įmanoma, pateikiami įverčiai,

— papildoma informacija, kuri perduodama kaip „memorandumo straipsniai“: šiuos duomenis perduoda šalys, kurioms ši informacija tuo metu yra prieinama.

b) Srautų patikslinimai

Srautų patikslinimo duomenys gali būti teikiami esant reikšmingiems atsargų lūžiams arba kai atliekami perklasifikavimai ir kiti patikslinimai. Būtent, srautų patikslinimo duomenys, dedant visas pastangas, gali būti teikiami dėl perklasifikavimų, atliktų įgyvendinant 2010 m. ESS sistemą.

Patikslinimai dėl perklasifikavimo teikiami vadovaujantis 3 straipsnio 1 dalies b punktu.

2. Ataskaitų teikimo dažnumas ir galutinis terminas

Ataskaitos teikiamos ECB kas ketvirtį. KFT statistika perduodama ECB ne vėliau kaip paskutinę trečio mėnesio nuo ataskaitinio laikotarpio pabaigos kalendorinę dieną arba prieš tai einančią NCB darbo dieną, jei paskutinė mėnesio kalendorinė diena yra NCB nedarbo diena. Tikslios perdavimo datos iš anksto pranešamos NCB duomenų teikimo kalendoriaus forma, kurį ECB pateikia kiekvienų metų rugsėjo mėnesį.

3. Duomenų taisymo politika

NCB gali reikėti pataisyti praėjusį ketvirtį perduotus duomenis. Be to, gali pasitaikyti dar ankstesnių ketvirčių duomenų pataisymų.

Taikomi šie bendrieji principai:

a) reguliariai perduodant ketvirčio duomenis, be paskutiniojo ketvirčio duomenų visada galima siųsti tik įprastus pataisymus (t. y. duomenų, perduotų ankstesnįjį ketvirtį, pataisymus);

b) išimtinių pataisymų skaičius turi būti ribotas, ir juos reikia pateikti ne reguliarių teikimų dieną, o kurią nors kitą dieną. Nežymūs įprasti duomenų istoriniai pataisymai teikiami tik kartą per metus, kartu perduodant ketvirtojo ketvirčio duomenis;

c) išimtinius pataisymus, kurie žymiai pagerina duomenų kokybę, galima siųsti visus metus (atskirai nuo reguliarių teikimo ciklų).

4. Vertinimo metodai ir (arba) apskaitos taisyklės

Apskaitos taisyklės, kurių laikosi KFT rengdami savo ataskaitas, atitinka nacionalines taisykles, kurios įgyvendina į nacionalinę teisę perkeltą Direktyvą 86/635/EEB, ir visus kitus taikytinus tarptautinius standartus. Nepažeidžiant vyraujančios apskaitos praktikos valstybėse narėse, statistiniais tikslais visi turto ir įsipareigojimų straipsniai turi būti pateikti bendrąja verte. Vertinimo metodai yra pateikti pagal atitinkamas kategorijas.

5. Aiškinamieji raštai

NCB pateikia ECB aiškinamuosius raštus pagal II priedo 11 dalies 3 skirsnį. NCB pateikia aiškinamuosius raštus dėl reikšmingų pataisymų.

16 straipsnis

Vertybinių popierių emisijos statistika

1. Atskaitomybės apimtis

NCB teikia statistinę informaciją apie visas euro zonos rezidentų vertybinių popierių vidaus ir tarptautines emisijas bet kuria valiuta pagal II priedo 12 dalį.

2. Ataskaitų teikimo dažnumas ir galutinis terminas

Duomenys ECB teikiami kas mėnesį. Vertybinių popierių emisijų statistika perduodama ECB ne vėliau kaip per penkias savaites nuo mėnesio, kurio duomenys yra perduodami, pabaigos. ECB iš anksto praneša tikslias perdavimo datas NCB duomenų teikimo kalendoriaus forma.

3. Aiškinamieji raštai

NCB pateikia ECB aiškinamuosius raštus pagal II priedo 12 dalies 3 skirsnį.

17 straipsnis

PFĮ palūkanų normų statistika

1. Atskaitomybės apimtis

PFĮ palūkanų normos (PPN) statistikos tikslais NCB teikia agreguotą nacionalinę mėnesio statistiką apie likučius ir naujus sandorius, kaip nurodyta Reglamento (ES) Nr. 1072/2013 (ECB/2013/34) I priedo 1 ir 2 priedėliuose. Be to, NCB teikia agreguotą nacionalinę mėnesio statistinę informaciją apie naujus sandorius, kaip nurodyta II priedo 13 dalyje.

2. Ataskaitų teikimo dažnumas ir galutinis terminas

Ši statistinė informacija teikiama pagal metinį kalendorių, kurį nustato ECB ir praneša apie jį NCB iki kiekvienų metų rugsėjo pabaigos.

3. Nukrypti leidžiančios nuostatos

NCB gali taikyti nukrypti leidžiančias nuostatas dėl ne finansų bendrovėms taikomų palūkanų ir užtikrintų įkaitu (garantija) sandorių apimčių, Reglamento (ES) Nr. 1072/2013 (ECB/2013/34) I priedo 2 priedėlio 3 ir 4 lentelėse įtraukti 62–85 rodikliams. Jos gali būti taikomos, jei visas paskolas apimančios atitinkamo straipsnio nacionalinės agreguotos sandorių apimtys (37–54 rodikliai) užima mažiau nei 10 % to paties dydžio kategorijos visų paskolų sumos nacionalinių agreguotų sandorių apimčių ir mažiau nei 2 % to paties dydžio sandorių apimčių ir to paties pradinio laikotarpio palūkanų normos fiksavimo laikotarpį euro zonos lygiu. Jei nukrypti leidžiančios nuostatos taikomos, šie ribiniai dydžiai kasmet patikrinami.

4. Atskaitingosios visumos atrinkimas ir statistinis apibendrinimas

Kai faktinė atskaitingoji PPN aprėptis yra mažesnė nei 100 % dėl imčių taikymo, NCB atrenka ir išlaiko imtį bei statistiškai apibendrina pateiktus naujų sandorių apimčių duomenis, kad būtų užtikrinta 100 % aprėptis kaip nurodyta II priedo 14 dalyje. Jei taikoma Reglamento (ES) Nr. 1072/2013 (ECB/2013/34) 4 straipsnyje arba šio straipsnio 3 dalyje nurodyta nukrypti leidžianti nuostata, ketvirčio pagrindu teikiami duomenys perkeliami į trūkstamus mėnesio laikotarpius taikant atitinkamus statistinio vertinimo metodus, kad būtų atsižvelgta į duomenų tendencijas ar sezoninės kaitos dėsningumus

5. Duomenų taisymo politika

NCB gali tekti pataisyti ankstesniojo ataskaitinio mėnesio vertes. Taip pat gali pasitaikyti pataisymų, kurie yra taikomi laikotarpių prieš ataskaitinį mėnesį duomenims dėl, pavyzdžiui, klaidų, perklasifikavimų, patobulintų atskaitomybės procedūrų ir t. t.

Jie taiko šiuos bendruosius principus:

a) kai NCB pataiso ankstesnius nei praėjusio ataskaitinio mėnesio duomenis, jie ECB pateikia aiškinamuosius raštus;

b) NCB taip pat pateikia aiškinamuosius raštus dėl reikšmingų pataisymų;

c) perduodami pataisytus duomenis, NCB atsižvelgia į nustatytus reguliarių PPN statistikos ataskaitų terminus. Išimtiniai pataisymai perduodami kitu metu nei mėnesio duomenys.

▼M3

17a straipsnis

Atskirų PFĮ balanso straipsnių ir palūkanų normų statistika

1. Atskaitomybės apimtis

NCB teikia atskirų BS ir PPN statistiką, kurią jie surenka pagal reglamentus (ES) Nr. 1071/2013 (ECB/2013/33) ir (ES) Nr. 1072/2013 (ECB/2013/34) iš atrinktų atskirų euro zonos kredito įstaigų pagal II priedo 15a dalies 1, 2 ir 3 lenteles. Euro zonos kredito įstaigų, kurioms taikoma atskaitomybė, grupės sudėtį nustato Valdančioji taryba; apie tai pranešama atskaitingiesiems NCB. Ši grupė taip pat apima vienarūšių kredito įstaigų grupes (pvz., kredito kooperatyvus arba taupomuosius bankus), kurių duomenys perduodami suvestiniu pagrindu. ECB gali dalintis šiais duomenimis Eurosistemoje, vadovaudamasis Reglamentu (EB) Nr. 2533/98.

Valdančioji taryba, remdamasi Statistikos komiteto rekomendacija dėl atskaitomybės statistinio ir administravimo poveikio, sprendžia dėl apsikeitimo duomenimis pakeitimų, įskaitant grupės sudėties pakeitimus. Apie šiuos sprendimus pranešama atskaitingiesiems NCB.

Taip pat mažiau svarbūs grupės narystės pakeitimai gali būti daromi šiais atvejais:

a) euro zonos plėtra, siekiant įtraukti kredito įstaigas, naujų euro zonos valstybių narių rezidentes;

b) esant PFĮ visumos pokyčiams dėl to, kad, pavyzdžiui, įstaigos palieka sektorių, dėl susijungimų ir įsigijimų bei kitų bendrovių reorganizacijų ir

c) įvykus faktinės atskaitingosios visumos pokyčiams BS ir PPN statistikoje dėl NCB taikomų leidžiančių nukrypti nuostatų arba atrankos tvarkos.

Valdančioji taryba perduoda įgaliojimą spręsti dėl tokių mažiau svarbių grupės sudėties pakeitimų Vykdomajai valdybai. Vykdomoji valdyba gali šį įgaliojimą perduoti vienam iš savo narių. Sprendimas dėl tokių mažiau svarbių pakeitimų priimamas remiantis ECB Bendrosios statistikos direktorato rekomendacija, bendradarbiaujant su atitinkamais NCB. Valdančiajai tarybai nuolat pranešama apie tokius pakeitimus.

NCB užtikrina, kad informacija apie grupę yra teisingai įrašyta į Institucijų ir filialų registro duomenų bazę (angl. Register of Institutions and Affiliates Database) (RIAD) vadovaujantis V priedu. NCB padaro reikalingus RIAD užregistruotos informacijos pakeitimus, kai grupės narystei daromas poveikis.

Atskirų BS atskaitomybės schema apima mėnesio pabaigos ir ketvirčio pabaigos likučius (atsargas) ir atrinktiems rodikliams – papildomas eilutes, apimančias informaciją apie likučių lūžius, kurie atsiranda ne dėl sandorių (toliau – pagalbinės eilutės). Paskolų atveju teikiama papildoma informacija apie vertybiniais popieriais pakeistų arba kitaip perleistų paskolų grynuosius srautus. Atskirų PPN statistikos atveju perdavimas apima likučių mėnesio palūkanų normas ir naujus sandorius su atitinkamų naujų sandorių sumomis. Reikalavimai yra susiję su eurais išreikštais indėliais ir paskolomis namų ūkiams ir ne finansų bendrovėms, reziduojantiems euro zonoje. Dėl išsamesnės informacijos apie atskaitomybės reikalavimus žr. II priedo 15a dalį.

Duomenų teikimui apie kredito įstaigų grupes taikomos šios nuostatos:

a) balanso rodikliai apie likučius ir pagalbines eilutes apskaičiuojami kaip grupės narių atskirų pozicijų suma;

b) palūkanų normos apskaičiuojamos kaip svertiniai vidurkiai, o grupės apimtis apskaičiuojama kaip atskirų apimčių suma. Jei NCB renka grupės duomenis pagal kiekvieną instituciją, palūkanų normų vidurkiai apima tik įstaigas, kurios įtrauktos į nacionalinę PPN imtį ir kurioms netaikomos leidžiančios nukrypti nuostatos; taip pat traktuojamos ir grupės apimtys.

Visi straipsniai yra privalomi, nors specialios nuostatos taikomos pagalbinėms eilutėms, kaip nurodyta II priedo 15a dalyje.

2. Ataskaitų dažnumas ir galutinis terminas

NCB teikia šią statistinę informaciją pagal metinį kalendorių, kurį nustato ECB, ir praneša apie jį NCB iki kiekvienų metų rugsėjo pabaigos.

3. Duomenų taisymo politika

NCB, teikdami pataisymus atskirų BS ir PPN statistikai, NCB taiko tuos pačius metodus kaip ir perduodami suvestinius duomenis, kaip nustatyta šių gairių 3 straipsnio 3 dalyje ir 17 straipsnio 5 dalyje.

4. Patikrinimai stebint vidinį duomenų nuoseklumą

Prieš perduodami duomenis ECB, NCB patikrina duomenų vidinį nuoseklumą pagal ECB apibrėžtus ir kontroliuojamus tikrinimo būdus.

5. Informacijos apie nacionalinius ypatumus ir tam tikrus duomenų pokyčius teikimas

NCB teikia visą informaciją, reikalingą pateiktiems duomenims patikrinti ir padėti juos analizuojant. Ypač NCB teikia informaciją apie:

a) į nacionalinę grupę įtrauktų kredito įstaigų ypatumus, susijusius su: i) leidžiančiomis nukrypti nuostatomis, imtimis ir grupių atskaitomybe; ii) veiklos modeliu, pavyzdžiui, naudojamu skolintų vertybinių popierių pardavimu, ir iii) balanso struktūra, pavyzdžiui, pozicijų svarba pagal likusį turtą arba įsipareigojimus;

b) atskaitomybės praktiką, susijusią su atskirų BS pagalbinėmis eilutėmis;

c) susijungimus ir įsigijimus arba kitokią bendrovių reorganizaciją ir dideles vienkartines operacijas, kurios daro įtaką grupėje esančioms kredito įstaigoms.

Pageidautina, kad NCB teiktų informaciją duomenų perdavimo metu ir bet kuriuo atveju – iki duomenų rengimo pabaigos. Gautą informaciją ECB tvarko tinkamai atsižvelgdamas į taikytinas konfidencialumo taisykles.

▼B

18 straipsnis

Mokėjimų statistika

1. Atskaitomybės apimtis

NCB teikia mokėjimų statistinę informaciją pagal Reglamento (ES) Nr. 1409/2013 (ECB/2013/43) III priedą ir šių gairių II priedo 16 dalį. Ją, inter alia, sudaro:

a) duomenys apie institucijų skaičių, mokėjimų sąskaitas, mokėjimo korteles, terminalus, mokėjimo sistemų dalyvius ir atrinkti balanso straipsniai, teikiami už visus straipsnius, nurodytus Reglamento III priedo 1, 2, 3 ir 6 lentelėse ir II priedo 16 dalies 1, 2 ir 5 lentelėse. Tokie duomenys apie atsargas apima laikotarpio pabaigos skaičius, išskyrus II priedo 16 dalies 1 lentelės straipsnį, kuris pateikiamas su nuoroda „paskutinio atsargų laikymo laikotarpio vidurkis“;

b) duomenys apie mokėjimų sandorius pagal priemonę, terminalą ir (arba) sistemą, įtraukti į Reglamento III priedo 4, 5 ir 7 lenteles ir II priedo 16 dalies 3, 4, 6 ir 7 lenteles, teikiami kaip bendrieji srautai, t. y. laikotarpio bendrosios vertės.

2. Ataskaitų teikimo dažnumas ir galutinis terminas

Eilutės ECB teikiamos metiniu pagrindu iki kiekvienų metų gegužės pabaigos su nuoroda į ankstesnius kalendorinius metus. Reglamento (ES) Nr. 1409/2013 (ECB/2013/43) rodikliai teikiami metiniu pagrindu. Pagal II priedo 16 dalį reikalaujami papildomi duomenys gali būti teikiami mėnesio, ketvirčio arba metiniu pagrindu, vadovaujantis atitinkamoje lentelėje pateiktais nurodymais.

Šių gairių lentelių atžvilgiu, nesant faktinių duomenų, NCB reikalauja iš atskaitingųjų agentų atitinkamos papildomos informacijos arba naudoja įverčius, arba išankstinius duomenis. Kiekvienas NCB, priklausomai nuo šalies specifikos, apibrėžia šių įverčių metodologiją. Prireikus NCB teikia aiškinamuosius raštus, kuriuose paaiškina apie naudotus metodus.

3. Duomenų taisymo politika

NCB, taisydami perduotus duomenis, taiko šiuos bendruosius principus:

a) reguliariai perduodant paskutiniųjų metų metinius duomenis, prireikus visada siunčiami ir įprasti paskutiniųjų metų duomenų pataisymai ir išimtiniai pataisymai;

b) išimtiniai pataisymai, kurie žymiai pagerina duomenų kokybę, sutikus ECB gali būti siunčiami visus metus.

4. Aiškinamieji raštai

NCB pateikia ECB aiškinamuosius raštus, išsamiai paaiškinančius nukrypimus nuo atskaitomybės reikalavimų ir struktūrinius lūžius, įskaitant poveikį duomenims.

19 straipsnis

IF turto ir įsipareigojimų statistika

1. Atskaitomybės apimtis

a) Bendra informacija

NCB pateikia statistinę informaciją apie IF turtą ir įsipareigojimus pagal II priedo 17 dalį dėl kiekvieno iš šių pagal investicijų pobūdį paskirstytų subsektorių: akcijų fondams, obligacijų fondams, mišriesiems fondams, nekilnojamojo turto fondams, rizikos draudimo fondams ir kitiems fondams. Kiekvienas iš šių subsektorių toliau skirstomi į atviruosius fondus ir uždaruosius fondus, t. y. pagal IF tipą. Pagal investavimo pobūdį suskirstytų IF tikslais, į investicinių fondų akcijas arba vienetus daugiausia investuojantys investiciniai fondai (t. y. fondų fondai) klasifikuojami pagal fondų, į kuriuos jie daugiausia investuoja, kategoriją.

Šie reikalavimai taikomi mėnesio pabaigos ir ketvirčio pabaigos atsargoms bei mėnesinių ir ketvirtinių srautų patikslinimo duomenims bei mėnesio informacijai apie investicinių fondų akcijų ir (arba) vienetų naujas emisijas ir (arba) pardavimus bei išpirkimus.

Visos mėnesio pabaigos atsargos ir mėnesio srautų patikslinimai taip pat teikiami biržoje prekiaujamų fondų (angl. exchange traded funds, ETF) subsektoriui, kaip „visų fondų“ pozicija „iš jų“.

Ta apimtimi, kiek duomenys gaunami, įskaitant geriausius įverčius, duomenys apie ketvirčio pabaigos atsargas ir ketvirčio srautų patikslinimus taip pat teikiami privačios nuosavybės fondų subsektoriui (įskaitant rizikos kapitalo fondus), kaip „visų fondų“ pozicija „iš jų“.

b) Srautų patikslinimai

NCB pateikia ECB atskirus patikslinimų dėl perkainojimo duomenis, padarytus dėl kainos ir valiutų kursų pokyčių bei perklasifikavimo pataisymus, kaip nustatyta II priedo 17 dalyje ir vadovaujantis IV priedu.

Finansiniai sandoriai ir taip pat pataisymai išvedami pagal 2010 m. ESS, nurodant „2010 m. ESS metodas“. NCB dėl skirtingų nacionalinių praktikų gali nukrypti nuo 2010 m. ESS pagal Reglamentą (ES) Nr. 1073/2013 (ECB/2013/38). Kai prieinama atsargų pagal kiekvieną vertybinį popierių k–v–p informacija, patikslinimai dėl perkainojimo gali būti nustatomi pagal bendrąjį Eurosistemos metodą, t. y. srautų nustatymo metodą, nurodytą IV priedo 4 dalyje.

c) Pareikštinės akcijos

Jei IF, PFĮ ir (arba) KFT pagal Reglamento (ES) Nr. 1073/2013 (ECB/2013/38) I priedą pateikti duomenys apie pareikštines akcijas yra neišsamūs arba dar neprieinami, NCB pateikia duomenis apie pareikštines akcijas geriausių įverčių pagrindu, vadovaudamiesi II priedo 17 dalies 1 lentelėje pateiktu geografiniu ir sektorių suskirstymu.

d) „Draudimo bendrovių ir pensijų fondų“ atitiktinio sektoriaus padalijimas į du atitiktinius sektorius: „draudimo bendrovės“ ir „pensijų fondai“

Jei duomenys yra prieinami, įskaitant geriausius įverčius, bei nelaikomi nereikšmingais, NCB, vadovaudamiesi II priedo 17 dalies 1 lentele, kas ketvirtį atskirai teikia informaciją apie atitiktinių sektorių draudimo bendroves ir pensijų fondus.

e) ETF, suskirstyti į sintetinius ir fizinius ETF

Europos vertybinių popierių ir rinkų institucijai (EVPRI) pateikus tinkamą sintetinių ir fizinių ETF apibrėžtį, reikalaujama, kad pagal šias apibrėžtis suskirstytiems ETF būtų teikiami duomenys apie mėnesio pabaigos atsargas ir mėnesio srautų patikslinimus.

2. Ataskaitų teikimo dažnumas ir galutinis terminas

NCB teikia ECB IF mėnesinius ir ketvirtinius duomenis iki 28-os darbo dienos pabaigos, einančios po mėnesio (ketvirčio), kurio duomenys teikiami, pabaigos.

3. Duomenų taisymo politika

Mėnesio ir ketvirčio duomenų pataisymams taikomos šios bendrosios taisyklės:

a) pataisymai atliekami taip, kad mėnesio ir ketvirčio duomenys būtų tarpusavyje suderinti;

b) reguliariais duomenų rengimo laikotarpiais, t. y. nuo 28-os darbo dienos, einančios po mėnesio (ketvirčio), kurio duomenys teikiami, pabaigos iki dienos, kai duomenys perduodami atgal NCB, NCB gali pataisyti duomenis už praėjusį ataskaitinį ketvirtį ir už du prieš jį einančius mėnesius, ir taip pat už mėnesius, einančius po praėjusio ataskaitinio ketvirčio;

c) ne reguliariais duomenų rengimo laikotarpiais NCB taip pat gali pataisyti duomenis už ataskaitinius laikotarpius, ankstesnius nei du prieš ataskaitinį ketvirtį einantys mėnesiai, inter alia, dėl klaidų, perklasifikavimų arba pagerintų ataskaitinių procedūrų.

4. Nukrypti leidžiančios nuostatos ir statistinis apibendrinimas

Kad būtų užtikrinta euro zonos IF statistikos kokybė, kai NCB taiko nukrypti leidžiančias nuostatas mažiausiems IF pagal Reglamento (ES) Nr. 1073/2013 (ECB/2013/38) 8 straipsnio 1 dalį, NCB statistiškai apibendrina iki 100 % šių IF aprėptį, rengdami mėnesio ir ketvirčio IF duomenis, perduodamus ECB. NCB gali pasirinkti statistinio apibendrinimo iki 100 % aprėpties procedūrą su sąlyga, kad ji atitinka šiuos būtinuosius standartus:

a) kai trūksta suskirstymo duomenų, įverčiai išvedami taikant santykius, pagrįstus atitinkamo investicinio fondo subsektoriumi, pavyzdžiui, jei atvirasis obligacijų fondas priklauso statistiškai nereikšmingai mažumai ir renkami duomenys tik apie investicinio fondo išleistas akcijas (vienetus), trūkstami suskirstymo duomenys išvedami remiantis atvirųjų obligacijų fondų kategorijos struktūra;

b) nėra investicinio fondo subsektoriaus, pavyzdžiui, atvirieji nekilnojamojo turto fondai, uždarieji nekilnojamojo turto fondai ir t. t., kuriam reikalavimai būtų visiškai netaikomi.

Vadovaujantis Reglamento (ES) Nr. 1073/2013 (ECB/2013/38) 8 straipsnio 2 dalimi, nukrypti leidžiančias nuostatos gali būti taikomos IF, kurie pagal nacionalines apskaitos taisykles vertina savo turtą rečiau nei kas ketvirtį. Nepaisant tokių nukrypti leidžiančių nuostatų, mėnesio ir ketvirčio IF duomenys, NCB perduoti ECB, visada apima su šiais IF susijusius duomenis.

5. Agreguotų duomenų išvedimas

NCB išveda IF subsektorių ketvirčio turto ir įsipareigojimų agreguotus duomenis pagal II priedo 17 dalies 1 lentelę tokiu būdu:

a) NCB apie vertybinius popierius, turinčius viešai prieinamus identifikavimo kodus, suderina informaciją, pateiktą k–v–p pagrindu, su informacija gauta iš centrinės vertybinių popierių duomenų bazės (CVPDB), kuri yra pagrindinė orientacinė duomenų bazė. Suderinta k–v–p informacija naudojama nustatyti turto ir įsipareigojimų vertę eurais ir išvesti kiekvieno IF atskiro vertybinio popieriaus reikalingus suskirstymus. Jei CVPDB nerandama vertybinių popierių identifikacinių duomenų arba jei iš CVPDB negaunama informacijos, reikalingos parengti turto ir įsipareigojimų duomenis pagal II priedo 17 dalies 1 lentelę, NCB trūkstamus duomenis nustato vertinimo pagrindu. NCB taip pat gali rinkti k–v–p informaciją apie vertybinius popierius, neturinčius viešai prieinamų identifikavimo kodų, naudodami NCB vidaus vertybinių popierių identifikacinius duomenis;

b) NCB apibendrina duomenis apie vertybinius popierius, išvestus pagal a punktą ir prijungia juos prie informacijos, pateiktos apie vertybinius popierius, neturinčius viešai prieinamų identifikavimo kodų, siekdami sudaryti suvestinius rodiklius: i) dėl skolos vertybinių popierių, suskirstytų pagal išpirkimo terminą, valiutą ir kitą sandorio šalį; ii) dėl nuosavybės ir investicinių fondų akcijų, suskirstytų pagal priemones ir kitą sandorio šalį; ir iii) visų IF išleistų akcijų (vienetų);

c) NCB išveda reikalaujamą statistinę informaciją apie IF turtą ir įsipareigojimus prijungdami vertybinių popierių duomenis, išvestus pagal b punktą bei duomenis apie turtą ir įsipareigojimus, kitus nei vertybiniai popieriai, gautus iš atskirų IF rezidentų;

d) NCB apibendrina visų IF, valstybės narės rezidentų, priklausančių tam pačiam subsektoriui, turto ir įsipareigojimų duomenis.

Pirmiau nurodyti reikalavimai taip pat taikomi, kai NCB renka mėnesio duomenis apie IF turtą ir įsipareigojimus pagal Reglamento (ES) Nr. 1073/2013 (ECB/2013/38) 5 straipsnio 2 dalį.

6. Mėnesio duomenų vertinimas

Pagal Reglamento (ES) Nr. 1073/2013 (ECB/2013/38) 5 straipsnio 1 dalies b punktą, NCB renka duomenis apie per mėnesį IF išleistas akcijas (vienetus). Jei duomenys nėra renkami kas mėnesį kaip nustatyta (ES) Nr. Reglamento 1073/2013 (ECB/2013/38) 5 straipsnio 2 dalyje, NCB įvertina ataskaitinių mėnesių, kurie nėra ketvirčių pabaigos mėnesiai, mėnesio duomenis apie IF turtą ir įsipareigojimus, kitus nei investicinio fondo išleistas akcijas (vienetus), pagrįstus surinktais mėnesio ir ketvirčio duomenimis.

Kai įmanoma, NCB pateikia įverčius atskirų fondų lygiu. Kita vertus, NCB gali sudaryti įverčius apie IF subsektorius arba gali reikalauti, kad juos sudarytų ECB. Pastaruoju atveju ECB gali reikalauti papildomos informacijos, tokios kaip duomenys apie kiekvieną fondą arba k-v-p.

7. Vertinimo metodai ir (arba) apskaitos taisyklės

Reglamento (ES) Nr. 1073/2013 (ECB/2013/38) vertinimo ir (arba) apskaitos taisyklės taikomos taip pat kai NCB pateikia IF duomenis ECB. Tačiau straipsniams, susijusiems su susikaupusiomis palūkanomis, taikomos šios taisyklės:

a) „skolos vertybiniai popieriai“ apima susikaupusiais palūkanas;

b) „indėliai ir paskolų reikalavimai“ ir „indėliai ir gautos paskolos“ neapima susikaupusių palūkanų, kurios yra įrašomos prie likęs turtas/likę įsipareigojimai.

8. Aiškinamieji raštai

NCB pateikia aiškinamuosius raštus, pateikdami priežastis dėl reikšmingų pataisymų. Be to, NCB pateikia ECB aiškinamuosius raštus dėl perklasifikavimo patikslinimų. NCB taip pat pateikia aiškinamuosius raštus dėl patikslinimų, minimų 19 straipsnio 3 dalies c punkte.

9. Grupės ataskaitos

Pagal Reglamento (ES) Nr. 1073/2013 (ECB/2013/38) 4 straipsnio 3 dalį, NCB gali leisti IF savo turto ir įsipareigojimų duomenis pateikti kaip grupei, jei rezultatai panašūs, kaip ir atsiskaitant apie kiekvieną fondą. IF, kurie atsiskaito kaip grupė, priklauso tam pačiam subsektoriui, pavyzdžiui, uždarieji nekilnojamojo turto fondai arba atvirieji nekilnojamojo turto fondai.

20 straipsnis

FPB turto ir įsipareigojimų statistika

1. Atskaitomybės apimtis

NCB parengia ir pateikia atskirą agreguotą statistinę informaciją apie FPB turtą ir įsipareigojimus pagal II priedo 18 dalį. Teikiami šių keturių subkategorijų duomenys: a) FPB, užsiimančios tradiciniu pakeitimu vertybiniais popieriais; b) FPB, užsiimančios sintetiniu pakeitimu vertybiniais popieriais; c) FPB, užsiimančios pakeitimu vertybiniais popieriais, susijusiu su draudimu, ir d) kitos FPB.

Šie reikalavimai apima kas ketvirtį teikiamus duomenis apie likučius, finansinius sandorius ir visiškus ir (arba) dalinius nurašymus.

NCB gali teikti ECB visomis įmanomomis pastangomis gautus reikiamus duomenis apie visiškus ir (arba) dalinius nurašymus.

2. Ataskaitų teikimo dažnumas ir galutinis terminas

NCB kas ketvirtį teikia ECB duomenis apie FPB likučius, finansinius sandorius ir visiškus ir (arba) dalinius nurašymus iki 28-os darbo dienos pabaigos, einančios po ketvirčio, kurio duomenys teikiami, pabaigos.

3. Duomenų taisymo politika

Ketvirčio duomenų taisymui taikomos šios bendrosios taisyklės:

a) reguliariais duomenų rengimo laikotarpiais, t. y. nuo 28-os darbo dienos, einančios po ketvirčio, kurio duomenys teikiami, pabaigos iki dienos prieš tą dieną, kai duomenys perduodami atgal NCB, NCB gali pataisyti praėjusio ataskaitinio ketvirčio duomenis;

b) ne reguliariais duomenų rengimo laikotarpiais NCB taip pat gali pataisyti ataskaitinių laikotarpių, buvusių prieš praėjusį ataskaitinį ketvirtį, duomenis, inter alia, dėl klaidų, perklasifikavimų arba patobulintų ataskaitinių procedūrų;

c) pagal Reglamentą (ES) Nr. 1071/2013 (ECB/2013/33) pateiktų duomenų apie paskolas, kurios atsirado iš euro zonos PFĮ ir yra jų administruojamos, pataisymai, kai tinka, įtraukiami į FPB statistiką pagal a ir b punktus.

4. Statistikos rengimo metodai

Kad galėtų įvykdyti statistinės atskaitomybės reikalavimus, dėl kurių FPB taikoma išimtis pagal Reglamento (ES) Nr. 1075/2013 (ECB/2013/40) 5 straipsnio 1 dalies c punktą, NCB, pasikonsultavę su ECB, nusprendžia dėl tinkamiausio metodo duomenims apie FPB turtą ir įsipareigojimus parengti, atsižvelgdami į atitinkamų rinkų organizaciją ir kitos susijusios statistinės, viešosios arba priežiūros institucijų informacijos prieinamumą valstybėje narėje.

5. Duomenų šaltiniai ir duomenų kokybės standartai

Jei NCB išveda duomenis apie FPB turtą ir įsipareigojimus iš kitų statistinių duomenų šaltinių, iš viešųjų šaltinių, pavyzdžiui, ataskaitų iki pardavimo arba pranešimų investuotojams, arba iš priežiūros institucijų duomenų šaltinių, taikomi toliau aprašyti duomenų kokybės standartai.

Šių gairių II priedo 18 dalyje išskiriamoms pagrindinėms eilutėms (angl. anchor series), kurioms taikomi aukšti kokybės standartai, panašūs į duomenims, kuriuos tiesiogiai teikia FPB, pagal Reglamento (ES) Nr. 1075/2013 (ECB/2013/40) I priedą taikomus standartus. Duomenys, kurie šių gairių II priedo 18 dalyje išskiriami kaip nepagrindinės eilutės, gali būti vertinami pagal mažiau griežtus kokybės standartus, pavyzdžiui interpoliaciją ir ekstrapoliaciją, kai duomenys yra surinkti iš viešųjų arba priežiūros institucijų šaltinio rečiau nei kas ketvirtį ir juos teikiant iki vėlesnio termino nei einanti po ataskaitinio periodo 28-a darbo diena.

Jei FPB tiesiogiai neteikia duomenų pagal Reglamento (ES) Nr. 1075/2013 (ECB/2013/40) 5 straipsnio 1 dalies c punktą, NCB tikrina duomenų kokybę vadovaudamiesi informacija, kurią galima gauti iš metinių finansinių ataskaitų. NCB teikia kokybės patikrinimų rezultatus ECB iki kiekvienų metų rugsėjo pabaigos arba po to – anksčiausiu įmanomu metu, pagal valstybės narės, kurioje yra FPB rezidavimo vieta, taikytiną nacionalinę teisinę praktiką. Jei atlikus kryžminius kas ketvirtį išvestų duomenų ir metinių finansinių ataskaitų patikrinimus matyti, kad duomenys neatitinka aukštų kokybės standartų, NCB imasi reikiamų priemonių užtikrinti, kad jie atitiktų reikalaujamus kokybės standartus, įskaitant galimą tiesioginį duomenų rinkimą pagal Reglamentą (ES) Nr. 1075/2013 (ECB/2013/40).

Jei NCB išveda duomenis apie FPB turtą ir įsipareigojimus iš priežiūros institucijų duomenų šaltinių, jie užtikrina, kad šie šaltiniai yra pakankamai suderinti su statistikos sąvokomis ir apibrėžtimis pagal FPB atskaitomybės reikalavimus. Tas pats taikoma iš kitų duomenų šaltinių išvestiems duomenims.

Jeigu CVPDB arba kita vertybinių popierių duomenų bazė naudojama kaip duomenų šaltinis dėl FPB skolos vertybinių popierių emisijų, NCB kasmet stebi duomenų aprėptį ir kokybę. Kokybės patikrinimų rezultatus NCB teikia ECB iki kiekvienų metų vasario pabaigos nurodydami prieš tai ėjusių metų gruodžio pabaigos duomenis. Jei iš aprėpties ir kokybės rodiklių matyti, kad duomenys neatitinka aukštų kokybės standartų, NCB imasi reikiamų priemonių, kad jie atitiktų reikalaujamus kokybės standartus, įskaitant galimą tiesioginį duomenų rinkimą pagal Reglamentą (ES) Nr. 1075/2013 (ECB/2013/40).

6. Euro zonos PFĮ atsiradusios ir jų administruojamos paskolos ir keitimasis tarptautine informacija

Kiekvienas NCB dėl FPB, kurios yra kitų euro zonos valstybių narių rezidentės, apsikeičia informacija apie vertybiniais popieriais pakeistas paskolas, kurios atsirado jas administruojančių vidaus PFĮ, atskirai agreguojant kiekvienai valstybei narei, kurių rezidentė yra FPB, administruojamas skolas pagal Reglamento (ES) Nr. 1071/2013 (ECB/2013/33) 6 straipsnį ir šių gairių II priedo 18 dalies 3 lentelę.

ECB, vadovaudamasis taikomais teisės aktais dėl konfidencialių duomenų apsaugos, šiam keitimuisi tarptautine informacija suteikia techninę tinklų struktūrą. NCB perduoda šią informaciją ECB iki 23-ios darbo dienos po ketvirčio, kurio duomenys teikiami, pabaigos. ECB perskirsto duomenis atitinkamiems NCB 24-ą darbo dieną po ketvirčio, kurio duomenys teikiami, pabaigos.

NCB, dalyvaujantys keičiantis duomenimis apie esamus pakeitimus vertybiniais popieriais, tarpusavyje aiškinasi bet kokius likusius neaiškumus ir koordinavimo klausimus bei prireikus keičiasi atitinkama informacija. Jeigu yra naujų pakeitimų vertybiniais popieriais, atitinkami NCB gali prašyti, kad ECB veiktų kaip koordinatorius.

NCB, vykdydami minėtas pareigas pagal Reglamento (ES) Nr. 1075/2013 (ECB/2013/40) 5 straipsnio 1 dalies a punktą, parengia dalį FPB duomenų dėl likučių ir pakeistų vertybiniais popieriais (atsiradusių euro zonos PFĮ ir jų administruojamų) paskolų finansinių sandorių, jei PFĮ vis dar administruoja pakeistas vertybiniais popieriais paskolas, pagal iš PFĮ surinktus duomenis pagal Reglamento (ES) Nr. 1071/2013 (ECB/2013/33) 6 straipsnį, užuot rinkę šiuos duomenis tiesiai iš FPB.

7. Išlygos ir statistinis apibendrinimas

Jeigu NCB surenka duomenis apie FPB turtą ir įsipareigojimus tiesiogiai iš FPB, ir, kai taikytina, parengia šiuos duomenis remdamiesi pagal Reglamentą (ES) Nr. 1071/2013 (ECB/2013/33) PFĮ pateiktais duomenimis, ir jei NCB pagal Reglamento (ES) Nr. 1075/2013 (ECB/2013/40) 5 straipsnio 1 dalies b punktą taiko FPB nukrypti leidžiančias nuostatas, NCB statistiškai apibendrina iki 100 % visų FPB aprėptį, rengdami ketvirtinius duomenis apie FPB turtą ir įsipareigojimus, perduotus ECB apie likučius, finansinius sandorius ir visiškus ir (arba) dalinius nurašymus.

Jeigu NCB rengia duomenis apie FPB turtą ir įsipareigojimus iš kitų statistinių, viešųjų ir (arba) priežiūros institucijų šaltinių, rengdami šiuos duomenis jie gali remtis FPB imtimi, jeigu šios FPB sudaro bent 95 % viso likusio FPB atraminės atskaitingosios visumos atitinkamoje valstybėje narėje, nurodytos FPB sąraše, turto. NCB statistiškai apibendrina iki 100 % aprėptį, rengdami ketvirtinius duomenis apie FPB turtą ir įsipareigojimus, perduotus ECB apie likučius, finansinius sandorius ir visiškus ir (arba) dalinius nurašymus.

8. Aiškinamieji raštai

NCB pateikia ECB aiškinamuosius raštus, nurodydami reikšmingų pataisymų bei visų pataisymų, padarytų pagal 20 straipsnio 3 dalies b punktą, priežastis.

21 straipsnis

Statistika apie PFĮ paskolas ne finansų bendrovėms pagal veiklos šaką

1. Atskaitomybės apimtis

NCB teikia duomenis ECB, jei jie prieinami, apie PFĮ paskolas vidaus ne finansų bendrovėms ir PFĮ paskolas kitų euro zonos valstybių narių ne finansų bendrovėms, suskirstytus pagal veiklos šaką vadovaujantis statistiniu Sąjungos ekonominės veiklos rūšių klasifikatoriumi (NACE, 2 red.), kaip nustatyta II priedo 19 dalyje.

2. Ataskaitų teikimo dažnumas ir galutinis terminas

NCB kas ketvirtį teikia ECB duomenis iki 28-os darbo dienos pabaigos, einančios po ketvirčio, kurio duomenys teikiami, pabaigos.

3. Duomenų taisymo politika

NCB teikia pataisymus vadovaudamiesi šiais principais:

a) kartu su kiekvienu reguliariu duomenų perdavimu, jei reikia, siunčiami ankstesnių ataskaitinių laikotarpių pataisymai;

b) išimtiniai pataisymai, kurie žymiai pagerina duomenų kokybę, gali būti siunčiami nedelsiant, kai tik jie tampa prieinami.

4. Aiškinamieji raštai

NCB teikia ECB visus reikšmingus naudojamų nacionalinių apibrėžčių ir klasifikacijų pakeitimus ir, jei taikytina, pateikia aiškinamuosius raštus, kuriuose nurodo reikšmingų pataisymų priežastis. Be to, NCB teikia informaciją apie svarbiausius perklasifikavimus PFĮ sektoriuje ir, jei įmanoma, svarbiausius ne finansų bendrovių perklasifikavimus perduotuose NACE (2 red.) suskirstymuose.

22 straipsnis

PFĮ kredito linijų statistika

1. Atskaitomybės apimtis

NCB rengia ir teikia agreguotą statistinę informaciją apie vidaus rezidentams suteiktas PFĮ kredito linijas ir kitiems euro zonos ne vidaus rezidentams suteiktas PFĮ kredito linijas, suskirstytą pagal institucinį sektorių vadovaujantis II priedo 20 dalimi.

PFĮ kredito linijų sąvoka vartojama ta pačia reikšme kaip Reglamente (ES) Nr. 575/2013 nustatytos „nepanaudotos kredito priemonės“, suskirstytos į „vidutinės rizikos“, „vidutinės arba mažos rizikos“ ir „mažos rizikos“. NCB, kiek tai įmanoma, taiko šią apibrėžtį, o jei taikoma kita kredito linijų nacionalinė apibrėžtis, gali pranešti, kad vartoja nacionalinę apibrėžtį, tačiau siekia suderinti PFĮ kredito linijų duomenų rengimą, kad ilgesniu laikotarpiu pagerėtų palyginamumas tarptautiniu mastu.

NCB apskaičiuoja sektorių suskirstymų duomenis ir juos perduoda ECB. Jei šie sektorių suskirstymų duomenys nesurinkti nacionaliniu lygiu, NCB gali prašyti tokios papildomos informacijos iš atskaitingųjų agentų arba, kitu atveju – jie gali įvertinti sektorių suskirstymus naudodami nacionaliniu lygiu iš kitų šaltinių gautą informaciją.

NCB, dėdami visas pastangas, pateikia ECB duomenis apie statistinius perklasifikavimus.

2. Ataskaitų teikimo dažnumas ir galutinis terminas

NCB duomenis ECB teikia kas ketvirtį. Likučių ir perklasifikavimų patikslinimų ketvirtiniai duomenys perduodami ECB iki 28-os darbo dienos pabaigos, einančios po ketvirčio, kurio duomenys teikiami, pabaigos.

3. Duomenų taisymo politika

NCB teikia pataisymus vadovaudamiesi šiais principais:

a) kartu su kiekvienu reguliariu duomenų perdavimu, jei reikia, siunčiami ankstesnių ataskaitinių laikotarpių pataisymai;

b) išimtiniai pataisymai, kurie žymiai pagerina duomenų kokybę, gali būti siunčiami nedelsiant, kai tik jie tampa prieinami.

4. Aiškinamieji raštai

NCB pateikia ECB aiškinamuosius raštus, pateikdami priežastis dėl reikšmingų pataisymų.

23 straipsnis

PSŠ turto ir įsipareigojimų statistika

1. Atskaitomybės apimtis

NCB parengia ir pateikia atskirą agreguotą statistinę informaciją apie PSŠ turtą ir įsipareigojimus pagal II priedo 21 dalį.

Šios statistinės atskaitomybės tikslais, PSŠ yra EVPRI nustatytos pagrindinės sandorių šalys, kurios yra „kiti finansiniai tarpininkai, išskyrus draudimo bendroves ir pensijų fondus“ (S.125) arba „finansiniai pagalbininkai“ (S.126), kaip išdėstyta 2010 m. ESS 23 skyriaus institucinių sektorių klasifikatoriuje.

EVPRI nustatytos PSŠ, kurios 2010 m. ESS priskiriamos „pinigų finansų įstaigų (PFĮ)“ instituciniam sektoriui, neįtraukiamos į šią statistinę atskaitomybę.

2. Minimalios privalomo duomenų teikimo ribos

NCB privalomai teikia duomenis ECB esant šiems ribiniams dydžiams:

a) II priedo 21 dalies langelių dėl atpirkimo sandorių, identifikuojamų raide „R“, duomenys privalomai teikiami, jei bet kurio iš šių langelių balanso likutis viršija 10 milijardų EUR, išskyrus langelius su PFĮ pozicijomis.

Jei ribinį dydį pasiekia vienas „R“ pažymėtas langelis arba daugiau, teikiami visų „R“ pažymėtų langelių duomenys, neatsižvelgiant į jų faktinę balanso vertę;

b) II priedo 21 dalies langelių ne dėl atpirkimo sandorių, identifikuojamų raidėmis „NR“, duomenys privalomai teikiami, jei to reikalaujama pagal a punktą arba bet kurio iš šių langelių balanso likutis viršija 10 milijardų EUR.

Jei ribinį dydį pasiekia vienas „NR“ pažymėtas langelis arba daugiau langelių, teikiami visų „NR“ pažymėtų langelių duomenys, neatsižvelgiant į jų faktinę balanso vertę.

Jei nepasiekiamas nei a punkte, ne b punkte nurodytas ribinis dydis, NCB teikia duomenis apie PSŠ balansą ECB savanoriškai. Jei NCB pasirenka savanoriškai neteikti duomenų, jie bent kartą per metus patikrina, ar šie ribiniai dydžiai nepasiekti.

3. Ataskaitų teikimo dažnumas ir galutinis terminas

NCB duomenis ECB teikia kas ketvirtį. Likučių ir perklasifikavimų patikslinimų ketvirtiniai duomenys perduodami ECB iki 28-os darbo dienos pabaigos, einančios po ketvirčio, kurio duomenys teikiami, pabaigos.

4. Duomenų taisymo politika

NCB teikia pataisymus vadovaudamiesi šiais principais:

a) kartu su kiekvienu reguliariu duomenų perdavimu, jei reikia, siunčiami ankstesnių ataskaitinių laikotarpių pataisymai;

b) išimtiniai pataisymai, kurie žymiai pagerina duomenų kokybę, gali būti siunčiami nedelsiant, kai tik jie tampa prieinami.

5. Aiškinamieji raštai

NCB pateikia ECB aiškinamuosius raštus, pateikdami priežastis dėl reikšmingų pataisymų.

24 straipsnis

Statistikai svarbių atskaitinių duomenų apie institucinius sektorius registravimas

1. Vienetinė atskaitinių duomenų laikymo vieta

NCB perduoda ir tvarko visus statistikos tikslams reikalingus atskaitinius duomenis, apibūdinančius institucinius arba teisinius vienetus, kai taikytina, juos pateikdami Institucijų ir filialų registro duomenų bazei (angl. Register of Institutions and Affiliates Databases, RIAD), centrinei saugyklai, kurioje laikomi atskirų organizacinių vienetų požymiai ir įvairios jų tarpusavio sąsajos, o tai leidžia, inter alia, pateikus nuorodą į skirtingas apibrėžtis išvesti grupių struktūras.

RIAD gali apdoroti daugiau negu vieno šaltinio pateiktą informaciją apie atskirą požymį. Todėl, jei taikoma, NCB turi susitarti dėl RIAD taikomo konkretaus metodo „autoritetingai“ atskaitinių duomenų versijai išvesti iš daugelio nacionalinių „kandidatuojančių“ duomenų šaltinių.

Konkretūs duomenų teikimo reikalavimai atskiriems (finansų) bendrovių rinkiniams aprašyti V priedo 25 straipsnyje.

2. RIAD identifikatorių tvarkymas

Visi RIAD užregistruoti organizaciniai vienetai gali turėti daugelį identifikatorių. NCB atsako už pagrindinio identifikatoriaus, vadinamo „RIAD kodas“ paskyrimą ir tvarkymą, taip užtikrinama, kad duomenimis tarp RIAD ir kitų (vietos) siunčiančių ir (arba) gaunančių sistemų apsikeičiama be neaiškumų.

RIAD atskiriems subjektams taip pat gali paskirti nacionalinius arba viršnacionalinius kodus („pseudonimus“), kurie, pageidautina, atitiktų esamus standartus.

3. Bendrovių veikla

NCB, tam kad galėtų tvarkyti subjekto atskaitinius duomenis, pirmiausia sukuria šiuos duomenis RIAD. Tada NCB tvarko visus demografinius pasikeitimus, tokius kaip veiklos pradžia, atskirų požymių atnaujinimas ir net subjekto veiklos pabaiga, teikdamas naujas požymių vertes ir (arba) pritaikydamas verčių tinkamumo diapazoną (faktiniai išbraukimai leidžiami tik išimtiniu atveju, kai per klaidą įrašomas koks nors subjektas). NCB turi aprašyti vienetų susijungimus (arba atvirkščiai, padalijimus) nurodydami visą susijusių bendrovės veiksmų, tokių kaip veiklos pabaiga, pakeitimas ir (arba) vieno arba daugiau vienetų sukūrimas, rinkinį.

Apie ESS sektoriaus pokyčius, pavyzdžiui, subjekto priskyrimą iš PFĮ į IF sąrašą, turi būti pranešama atnaujinant „ESS sektoriaus“ požymio vertę ir tinkamumo diapazoną.

4. Perdavimo standartai

NCB, prieš perduodami atnaujintus duomenis ECB, atlieka tinkamumo patikrinimus, ištirdami, ar atitinka susiję apsikeitimo duomenimis nurodymai. Kai naudojamos informacijos įvedimo procedūros, NCB turi pakankamą rinkinį kontrolės priemonių, įgalinančių minimizuoti operacines klaidas ir užtikrinti per RIAD pateiktų atnaujintų duomenų tikslumą ir nuoseklumą.

RIAD sutrikus, NCB duomenis perduoda elektroniniu paštu šiuo adresu: RIAD-Support@ecb.europa.eu.

NCB gali naudoti savo nacionalinius rašybos ženklus, jei jie priklauso lotyniškam alfabetui. NCB, kai gauna informaciją iš ECB per RIAD duomenų mainų sistemą, naudoja „Unicode“ (UTF-8) teisingam visų specialių rašmenų atgaminimui.

5. Gavimo ir klaidos patvirtinimas

Gavęs atnaujintus duomenis, ECB tuoj pat atlieka patikrinimus dėl pateiktos informacijos formalaus tikslumo ir vidinio nuoseklumo patvirtinimo.

ECB tuoj pat atgal išsiunčia NCB: a) gavimo patvirtinimą, kuriuo pateikiama atnaujintų duomenų, apdorotų ir sėkmingai įtrauktų į atitinkamų duomenų rinkinį, santrauka; ir (arba) b) klaidos patvirtinimą, kuriuo pateikiama išsami informacija apie atnaujintus duomenis ir patvirtinimo patikrinimus, kurių rezultatai buvo neigiami.

Gavę klaidos patvirtinimą, NCB tuoj pat imasi veiksmų perduoti pataisytą informaciją. Jei informacijos tikslumas priklauso nuo neseniai kitų NCB siųstų atnaujintų duomenų ir ji neprieinama ECB interneto svetainėje, NCB susisiekia su ECB dėl konkrečių reikiamos informacijos aspektų.

6. Konfidencialumas

NCB konstatuoja kiekvieno požymio, apibūdinančio organizacinį vienetą, konfidencialumo statusą, parinkdami vieną iš trijų iš anksto apibrėžtų verčių: „F“ – laisva, t. y. nekonfidencialu, „N“ – požymis gali būti pateiktas tik ECBS ir susijusioms institucijoms, su kuriomis sudarytas susitarimo memorandumas, naudoti, t. y. neskirta pateikti į išorę; arba „C“ – konfidenciali statistinė informacija.

25 straipsnis

Statistikos tikslais sudarytų finansų įstaigų sąrašai

1. Tvarkomų ir skelbiamų sąrašų pobūdis

Siekiant statistikos tikslais sudaryti ir tvarkyti Reglamento (ES) Nr. 1071/2013 (ECB/2013/33) 4 straipsnyje minėtą PFĮ sąrašą, iš anksto numatytais intervalais RIAD turi būti renkami V priedo 1 ir 2 dalyse nurodyti kintamieji. NCB nedelsdami teikia atnaujintus šių kintamųjų duomenis, ypač kai įstaiga patenka į PFĮ sektorių, t. y. PFĮ įsteigimas po susijungimo, naujų juridinių asmenų įsteigimas po PFĮ padalijimo, naujos PFĮ įsteigimas arba ankstesnės ne PFĮ statuso pakeitimas į PFĮ – arba kai PFĮ palieka PFĮ sektorių, t. y. PFĮ dalyvavimas susijungime, kai kita įstaiga nuperka PFĮ, PFĮ padalijimas į atskirus juridinius asmenis, PFĮ statuso pakeitimas į ne PFĮ arba PFĮ likvidavimas.

Nuolat RIAD atnaujinami atskaitiniai duomenys leidžia tvarkyti oficialų PFĮ sąrašą, grįstą instituciniu sektorių klasifikatoriumi, veiklos statusu ir kitomis įstaigos savybėmis. Šiomis aplinkybėmis, ypatingas dėmesys gali būti kreipiamas į atvejus, kai PFĮ sąrašo įstaigos finansinio tarpininkavimo veikla yra apribota, pavyzdžiui, dėl indėlių priėmimo ir paskolų suteikimo, ypač prieš jos likvidavimą ir (arba) pašalinimą iš PFĮ sektoriaus. Kad galėtų glaudžiai stebėti nacionalinio PFĮ klasifikavimo nuoseklumą, ECB gali kartais iš atitinkamo NCB paprašyti papildomos informacijos.

Siekiant statistikos tikslais sudaryti ir tvarkyti Reglamento (ES) Nr. 1073/2013 (ECB/2013/38) 3 straipsnyje minėtą IF sąrašą, iš anksto numatytais intervalais RIAD turi būti renkami V priedo 1 ir 2 dalyse nurodyti kintamieji. NCB nedelsdami teikia atnaujintus šių kintamųjų duomenis, ypač kai institucija pakliūva į IF visumą arba ją palieka.

Siekiant statistikos tikslais sudaryti ir tvarkyti Reglamento (ES) Nr. 1075/2013 (ECB/2013/40) 3 straipsnyje minėtą FPB sąrašą, iš anksto numatytais intervalais RIAD turi būti renkami V priedo 1 ir 2 dalyse nurodyti kintamieji. NCB nedelsdami teikia atnaujintus šių kintamųjų duomenis, ypač kai institucija pakliūva į FPB visumą arba ją palieka.

Siekiant statistikos tikslais sudaryti ir tvarkyti Reglamento (ES) Nr. 1409/2013 (ECB/2013/43) 5 straipsnyje minėtą „mokėjimų statistikai svarbių institucijų“ (MSSI) sąrašą, iš anksto numatytais intervalais RIAD turi būti renkami V priedo 1 dalyje nurodyti kintamieji. NCB nedelsdami teikia atnaujintus šių kintamųjų duomenis, ypač kai institucija pakliūva į MSSI visumą arba ją palieka.

▼M2

Siekiant statistikos tikslais sudaryti ir tvarkyti Europos Centrinio Banko reglamento (ES) Nr. 1374/2014 (ECB/2014/50) ( 6 ) 3 straipsnyje minėtą DB sąrašą, iš anksto numatytais intervalais RIAD turi būti renkami V priedo 1 ir 2 dalyse nurodyti kintamieji. NCB teikia atnaujintus šių kintamųjų duomenis, ypač kai institucija pakliūva į DB visumą arba ją palieka. NCB perduoda išsamius atskaitinius duomenis, kaip nurodyta V priedo 1 ir 2 dalyse, apie reziduojančias patronuojančiąsias draudimo įmones ir patronuojamąsias bendroves, visus reziduojančius filialus, neatsižvelgiant į tai, kur yra įsikūrusios patronuojančiosios įmonės, taip pat apie reziduojančių patronuojančiųjų įmonių ir patronuojamųjų bendrovių filialus ne Sąjungos ekonominėje teritorijoje. Šis informacijos rinkinys papildomas išsamiais atskaitiniais duomenimis, kaip nurodyta V priedo 1 ir 2 dalyse, apie reziduojančių patronuojančiųjų draudimo įmonių ir patronuojamųjų bendrovių filialus, kurie įsteigti neatskaitingose, nedalyvaujančiose valstybėse narėse. Ši atskaitomybė gali būti grindžiama išsamesnių duomenų, apimančių visus reziduojančių patronuojančiųjų draudimo įmonių ir patronuojamųjų bendrovių filialus, rinkimu neatsižvelgiant į jų rezidavimo šalį.

▼B

2. Ataskaitų teikimo dažnumas ir galutinis terminas

NCB, kai įmanoma, perduoda ECB atnaujintus duomenis apie PFĮ kintamuosius, kai tik atsiranda PFĮ sektoriaus arba esamų PFĮ požymių pokyčių. Jei tai neįmanoma, NCB pateikia raštišką paaiškinimą dėl laiko skirtumo tarp įvykio ir pranešimo apie jį ECB.

NCB perduoda ECB IF atnaujintus kintamuosius bent kas ketvirtį, per du mėnesius nuo ataskaitinės datos. Tačiau, grynojo turto vertės kintamasis atnaujinamas visiems investiciniams fondams kasmet, ilgiausiai per du mėnesius nuo ataskaitinės datos gruodžio pabaigoje.

NCB perduoda ECB FPB atnaujintus kintamuosius bent kas ketvirtį, per 14 darbo dienų nuo ataskaitinės datos.

NCB perduoda ECB atnaujintus metų pabaigos MSSI kintamuosius, per tris mėnesius nuo ataskaitinės datos.

▼M2

Pirmą kartą teikiant DB sąrašą, NCB perduoda ECB išsamius ketvirtinius atskaitinius duomenis, kaip nurodyta V priedo 1 dalyje, apie reziduojančias patronuojančiąsias draudimo įmones ir patronuojamąsias bendroves iki 2016 m. kovo 31 d. Tačiau NCB skatinami perduoti šią informaciją iki 2015 m. gruodžio 31 d. NCB perduoda ECB išsamius atskaitinius duomenis, kaip nurodyta V priedo 1 ir 2 dalyse, apie visus reziduojančius filialus, neatsižvelgiant į tai, kur yra įsikūrusios jų patronuojančiosios įmonės, taip pat apie reziduojančių patronuojančiųjų draudimo įmonių ir patronuojamųjų bendrovių filialus ne Sąjungos ekonominėje teritorijoje ir neatskaitingose, nedalyvaujančiose valstybėse narėse iki 2016 m. liepos 31 d. Apie metinius požymius pranešama visoms institucijoms iki 2016 m. liepos 31 d.

Vėliau perduodant duomenis NCB perduoda ECB ketvirčio kintamųjų apie DB atnaujinimus bent jau už ketvirtį per du mėnesius po ataskaitinės datos. Visų DB metiniai kintamieji yra atnaujinami kasmet vėliausiai per šešis mėnesius po gruodžio 31 d. ataskaitinės datos.

▼B

3. Informacijos platinimas ir paskelbimas

ECB kiekvieną ECB darbo dieną 18.00 Vidurio Europos laiku (CET) nukopijuoja PFĮ duomenų rinkinį ir jį pateikia savo interneto svetainėje. Tuo pačiu metu, kai ECB pateikia PFĮ sąrašą savo interneto svetainėje, jis ją išsiunčia NCB per RIAD. Tuo pačiu metu ECB paskelbia PFĮ visumos įgyvendintų pokyčių sąrašą – kiekvieną ECB darbo dieną visiems NCB. Išplatintoje informacijoje išsamiai aprašomi šie pokyčiai, kuriuos pranešė NCB: a) naujos PFĮ ir b) išbrauktos PFĮ.

Paskutinę kiekvieno kalendorinio mėnesio ECB darbo dieną 18.00 CET ECB nukopijuoja PFĮ duomenų rinkinį ir pateikia jį kartu su tos pačios dienos Pinigų politikos tinkamų šalių (angl. Monetary Policy Eligible Counterparties) duomenų rinkinio kintamuoju, „atsargos“ (angl. „reserve“), nurodančiu, ar euro zonoje reziduojančios kredito įstaigos turi laikytis būtinųjų atsargų reikalavimų. Šį PFĮ ir institucijų, kurios turi laikytis būtinųjų atsargų reikalavimų, sąrašą ECB paskelbia savo interneto svetainėje.

ECB ketvirtąją darbo dieną nuo nustatytos ataskaitinės datos perduoti atnaujintus duomenis, 18.00 CET, nukopijuoja IF duomenų rinkinį ir padaro jį prieinamu NCB. IF sąrašą ECB paskelbia savo interneto svetainėje.

ECB antrąją darbo dieną nuo nustatytos ataskaitinės datos perduoti atnaujintus duomenis, 18.00 CET, nukopijuoja FPB duomenų rinkinį ir padaro jį prieinamu NCB. FPB sąrašą ECB paskelbia savo interneto svetainėje.

Paskutinę kiekvieno kalendorinio mėnesio ECB darbo dieną, 18.00 CET, ECB nukopijuoja visų RIAD įregistruotų institucijų sąrašą ir jį pateikia NCB.

ECB neskelbia duomenų, kurie pažymėti „konfidencialu“ arba „neskelbtina“. Taip pat ECB neskelbia verčių, kurios pažymėtos „konfidencialu“. Tačiau ECB gali paskelbti arba išplatinti kiekybinių priemonių duomenų, pažymėtų „konfidencialu“ arba „neskelbtina“, klasių dydžio diapazoną.

▼M2

Iki ketvirtos darbo dienos po atnaujinimų perdavimo termino 18.00 CET ECB nukopijuoja DB duomenų rinkinį ir padaro jį prieinamu NCB. Tuomet ECB DB sąrašą paskelbia savo interneto svetainėje.

▼B

26 straipsnis

PF statistika

1. Atskaitomybės apimtis

a) Bendra informacija

NCB teikia ECB statistinę informaciją apie PF pagal II priedo 22 dalį. Duomenys apie PF perduodami, remiantis šiuo metu prieinamais duomenimis nacionaliniu mastu. Kai faktiniai duomenys neprieinami, dedant visas pastangas pateikiami įverčiai.

Į atskaitingąją visumą įeina 2010 m. ESS (2.105 ir 2.106 dalys) apibrėžti PF, ir apima visus PF, kurie yra euro zonos valstybių narių rezidentai.

b) Likučiai ir finansiniai sandoriai

NCB teikia duomenis apie likučius ataskaitinio laikotarpio pabaigoje ir apie finansinius sandorius – per ketvirtį, duomenys išvedami pagal 2010 m. ESS.

▼M2

2. Ataskaitų teikimo dažnumas ir galutinis terminas

Ataskaitos ECB teikiamos kas ketvirtį. 1 dalies a punkte aprašyta PF statistika perduodama ECB per ne ilgesnį nei 80-ies kalendorinių dienų nuo ataskaitinio ketvirčio pabaigos laikotarpį. Tikslios perdavimo datos iš anksto pranešamos NCB duomenų teikimo kalendoriaus forma, kurį ECB pateikia kiekvienų metų rugsėjo mėnesį.

▼B

3. Duomenų taisymo politika

NCB gali tekti pataisyti ankstesnį ataskaitinį ketvirtį pateiktus duomenis. Taip pat gali pasitaikyti dar ankstesnių ketvirčių pataisymų.

Jie taiko šiuos bendruosius principus:

a) reguliariai perduodant ketvirčio duomenis, be paskutiniojo ketvirčio duomenų visada galima siųsti tik įprastus pataisymus (t. y. duomenų, perduotų ankstesnįjį ketvirtį, pataisymus);

b) išimtinių pataisymų skaičius turėtų būti ribotas, ir juos reikia pateikti ne reguliarių teikimų dieną, o kurią nors kitą dieną. Nežymūs įprasti duomenų istoriniai pataisymai teikiami tik kartą per metus, kartu perduodant ketvirtojo ketvirčio duomenis;

c) išimtinius pataisymus, kurie žymiai pagerina duomenų kokybę, galima siųsti visus metus (atskirai nuo reguliarių teikimo ciklų).

4. Vertinimo metodai ir (arba) Apskaitos taisyklės

Nepažeidžiant vyraujančios apskaitos praktikos valstybėse narėse, statistiniais tikslais visi turto ir įsipareigojimų straipsniai turi būti pateikti bendrąja verte. Vertinimo metodai suderinti su 2010 m. ESS. Turtas ir įsipareigojimai iš esmės turi būti vertinami naudojant einamąsias tos dienos, su kuria susijęs balansas, kainas. Indėliai ir paskolos ataskaitoje pateikiami nurodant pagrindines sumas, likusias ketvirčio pabaigoje.

5. Aiškinamieji raštai

NCB pateikia ECB aiškinamuosius raštus dėl duomenų šaltinių, duomenų rinkimo sistemų, duomenų rengimo tvarkos, teisinės sistemos, nukrypimų nuo ECB atskaitomybės nurodymų ir atskaitingosios visumos. NCB pateikia aiškinamuosius raštus dėl reikšmingų pataisymų ir ypač dėl istorinių eilučių lūžių.

▼M2

26a straipsnis

DB statistika

1. Atskaitomybės apimtis

a) Bendra informacija

NCB pateikia statistinę informaciją apie DB turtą ir įsipareigojimus, taip pat informaciją apie įmokas, reikalavimus ir komisinius vadovaudamiesi II priedo 23 dalimi. Informacija pateikiama apie kiekvieną DB rūšį: gyvybės draudimą, ne gyvybės draudimą, mišrų draudimą ir perdraudimą. Šie reikalavimai apima ketvirčio pabaigos atsargas ir ketvirtinių srautų patikslinimo duomenis apie DB turtą ir įsipareigojimus, taip pat metinę informaciją apie įmokas, reikalavimus ir komisinius.

Papildoma informacija valstybių, kurioms ši informacija yra prieinama, perduodama kaip papildomi straipsniai, įskaitant remiantis geriausiais vertinimais, vadovaujantis II priedo 23 dalimi.

b) Srautų patikslinimai

NCB pateikia ECB atskirus patikslinimų dėl perkainojimo duomenis (apimančius kainą ir valiutų kursų pokyčius) ir patikslinimus dėl perklasifikavimo, kaip nustatyta II priedo 23 dalyje ir vadovaujantis IV priedu.

Finansiniai sandoriai, įskaitant patikslinimus, išvedami remiantis 2010 m. ESS.

NCB dėl skirtingų nacionalinių praktikų gali nukrypti nuo 2010 m. ESS remdamiesi Reglamentu (ES) Nr. 1374/2014 (ECB/2014/50). Kai prieinama atsargų pagal kiekvieną turtą (k-t) informacija, patikslinimai dėl perkainojimo gali būti nustatomi pagal bendrąjį Eurosistemos metodą, t. y. srautų nustatymo metodą, nurodytą IV priedo 6 dalyje.

Finansinių sandorių artiniai dėl įsipareigojimų gali būti nustatyti remiantis IV priedo 6 dalimi.

2. Ataskaitų teikimo dažnumas ir galutinis terminas

NCB pateikia ECB ketvirtinius DB duomenis iki 10-os darbo dienos pabaigos po termino, nustatyto ketvirtiniams duomenims Reglamento (ES) Nr. 1374/2014 (ECB/2014/50) 8 straipsnyje. Pereinamajam laikotarpiui, apimančiam atskaitomybę už pirmus tris 2016 m. ketvirčius, šis terminas pratęsiamas iki 30-os darbo dienos po pirmiau minėto termino 2016 m. I ketvirčio ataskaitiniam laikotarpiui, 25-os darbo dienos po minėto termino 2016 m. II ketvirčio ataskaitiniam laikotarpiui ir 20-os darbo dienos po minėto termino 2016 m. III ketvirčio ataskaitiniam laikotarpiui.

NCB teikia ECB metinius DB duomenis iki 10-os darbo dienos pabaigos po Reglamento (ES) Nr. 1374/2014 (ECB/2014/50) 8 straipsnyje metiniams duomenims nurodyto galutinio termino.

Tikslios perdavimo datos iš anksto pranešamos NCB duomenų teikimo kalendoriaus forma, kurį ECB pateikia kiekvienų metų rugsėjo mėnesį.

NCB, pateikdami pirmuosius DB ketvirtinius duomenis ECB, privalo pateikti duomenis apie likučius. Srautų patikslinimai perduodami dedant visas įmanomas pastangas.

3. Duomenų taisymo politika

Ketvirčio ir metinių duomenų pataisymams taikomos šios bendrosios taisyklės:

a) reguliariais ketvirtinių duomenų rengimo laikotarpiais, t. y. už atitinkamą ataskaitinį laikotarpį, nuo termino, nurodyto 2 dalyje, iki datos, kai duomenys perduodami atgal NCB, NCB gali pataisyti praėjusio ataskaitinio ketvirčio duomenis;

b) reguliariais metinių duomenų rengimo laikotarpiais, t. y. už atitinkamus ataskaitinius metus, nuo termino, nurodyto 2 dalyje, iki datos, kai duomenys perduodami atgal NCB, NCB gali pataisyti praėjusių ataskaitinių metų duomenis;

c) ne reguliariais duomenų rengimo laikotarpiais NCB taip pat gali pataisyti ankstesnių ataskaitinių laikotarpių duomenis.

4. Nukrypti leidžiančios nuostatos ir statistinis apibendrinimas

Kad būtų užtikrinta euro zonos DB statistikos kokybė, kai NCB taiko nukrypti leidžiančias nuostatas mažiausioms DB pagal Reglamento (ES) Nr. 1374/2014 (ECB/2014/50) 7 straipsnio 1 dalies a punktą, NCB statistiškai apibendrina iki 100 % ECB perduotus DB ketvirtinius duomenis.

NCB, remdamiesi pagal Reglamento (ES) Nr. 1374/2014 (ECB/2014/50) 7 straipsnio 1 dalies b ir c punktus surinktais duomenimis, gali pasirinkti statistinio apibendrinimo iki 100 % aprėpties procedūrą, jei apskaičiavimai grindžiami atitinkama DB rūšimi (t. y. gyvybės draudimo, ne gyvybės draudimo, perdraudimo ar mišria).

NCB taip pat užtikrina, kad už 2016 m. ataskaitinius ketvirčius ECB perduodami duomenys sudarytų 100 % atskaitingosios visumos. NCB, kurie mažiausioms DB ketina taikyti nukrypti leidžiančias nuostatas pagal Reglamento (ES) Nr. 1374/2014 7 straipsnio 1 dalies a punktą, surenka visą būtiną informaciją, siekdami užtikrinti, kad ECB perduoti duomenys būtų aukštos kokybės. NCB, kurie išveda reikalaujamus duomenis iš duomenų, surinktų priežiūros tikslais pagal 2009 m. lapkričio 25 d. Europos Parlamento ir Tarybos direktyvą 2009/138/EB ( 7 ), šiuo tikslu gali: i) surinktus duomenis išplėsti taikant pradinę ataskaitinę datą 2016 m. sausio 1 d. (žr. 5 dalį), ii) padidinti pirmo (-ų) ataskaitinio (-ių) ketvirčio (-ių) atskaitingosios visumos aprėptį arba iii) naudoti alternatyvius duomenų šaltinius, iš kurių gali būti išvesti vienodai aukštos kokybės statistinio apibendrinimo duomenys.

5. Vienkartinė ataskaita už 2015 m. IV ketvirčio ataskaitinį laikotarpį

NCB perduoda ECB 2015 m. pabaigos likučių duomenis, kurie, prireikus, gali apimti artinius, susijusius su pagrindiniais suvestiniais rodikliais, kaip nustatyta II priedo 23 dalyje. Šiuo tikslu NCB gali naudoti 2016 m. sausio 1 d. turimus duomenis, surinktus priežiūros tikslais pagal Direktyvą 2009/138/EB. Šie duomenys perduodami ECB kartu su 2016 m. I ketvirčio duomenimis.

6. Suvestinių duomenų apie vertybinius popierius išvedimas

NCB išveda kiekvienos rūšies DB turto ir įsipareigojimų suvestinius ketvirčio duomenis pagal II priedo 23 dalies 2a ir 2b lenteles tokiu būdu:

a. NCB apie vertybinius popierius, turinčius ISIN kodus, suderina informaciją, pateiktą kiekvieno vertybinio popieriaus (k–v–p) pagrindu, su informacija gauta iš centrinės vertybinių popierių duomenų bazės (CVPDB), kuri yra orientacinė bazė. Suderinta k–v–p informacija naudojama nustatyti turto ir įsipareigojimų vertę eurais ir išvesti kiekvieno DB turimo arba išleisto atskiro vertybinio popieriaus reikalingus suskirstymus. Jei CVPDB nerandama vertybinių popierių identifikacinių duomenų arba jei iš CVPDB negaunama informacijos, reikalingos parengti turto ir įsipareigojimų duomenis pagal II priedo 23 dalies 2a ir 2b lenteles, NCB trūkstamus duomenis nustato vertinimo pagrindu;

b. NCB apibendrina duomenis apie vertybinius popierius, išvestus pagal a punktą ir prijungia juos prie informacijos, pateiktos apie vertybinius popierius, neturinčius ISIN kodų, siekdami sudaryti suvestinius rodiklius: i) dėl skolos vertybinių popierių, suskirstytų pagal išpirkimo terminą (pradinį ir likutinį) ir kitą sandorio šalį (sektorių ir rezidavimo vietą); ii) dėl nuosavybės, suskirstytos pagal priemones ir kitą sandorio šalį (sektorių ir rezidavimo vietą) ir iii) investicinių fondų akcijų (vienetų), suskirstytų pagal investicinio fondo rūšį ir kitos sandorio šalies rezidavimo vietą.

7. Turimų IF akcijų (vienetų) suskirstymas pagal pagrindinį investavimo tikslą

NCB perduoda ECB geriausius vertinimus dėl DB turimų IF akcijų (vienetų), suskirstytų pagal pagrindinį investavimo tikslą (t. y. obligacijų fondai, akcijų fondai, mišrieji fondai, nekilnojamojo turto fondai, rizikos draudimo fondai ir kiti fondai). Šie duomenys gali būti išvesti palyginant informaciją, pateiktą k-v-p pagrindu remiantis Reglamentu (ES) Nr. 1374/2014 (ECB/2014/50), su informacija, išvesta iš CVPDB, kaip ataskaitinių duomenų bazės.

Jei turimų IF akcijų (vienetų) nėra CVPDB, NCB įvertina trūkstamus duomenis arba panaudoja alternatyvius šaltinius duomenims išvesti.

Kaip pereinamojo laikotarpio priemonę NCB gali perduoti šiuos duomenis ECB pirmą kartą perduodami duomenis už 2016 m. II ketvirtį, apimančius ir 2016 m. I ketvirčio duomenis.

8. Ne gyvybės draudimo tec